title: Vaskivuoren lukio

text: "Kaivokselan yhteiskoulu" toimi aluksi pari vuotta Kaivokselan kansakoulun yhteydessä. Oma, arkkitehtitoimisto Osmo Siparin suunnittelema koulurakennus valmistui vuonna 1970 Myyrmäen alueen ensimmäisenä julkisena rakennuksena. Peruskoulu-uudistuksessa "Myyrmäen yhteiskoulu" jaettiin vuonna 1977 "Myyrmäen yläasteeksi ja lukioksi". Vaskivuoren lukio sai nykynimensä, kun vuonna 1996 Myyrmäen lukioon yhdistettiin Vantaanjoen lukio. Koulua peruskorjattiin ja laajennettiin 800 neliömetrin lisärakennuksella vuosina 2004–2007.


title: Vaskivuoren lukio

text: Koulun nimi on johdettu lähellä sijaitsevasta Vaskivuoren mäestä. Vuonna 2006 Hämeenkylän lukiokin yhdistettiin Vaskivuoreen. Samalla yläaste siirtyi Hämeenkylään osaksi Hämeenkylän koulua.


title: Vaskivuoren lukio

text:
Noin 20 prosenttia Vaskivuoren lukion oppilaista opiskelee jonkun erikoislukio-ohjelman mukaisesti.
Musiikki- ja tanssilukiossa on yhteensä 120 opiskelijaa. Vuosittain musiikkilukioon valitaan 33 uutta opiskelijaa. Musiikkilukioon opiskelijat valitaan yhteispistemäärän mukaan, joka muodostuu pääsykokeesta ja peruskoulun päättötodistuksen lukuaineiden keskiarvosta. Musiikkilukiossa opiskelijat suorittavat vähintään 13 musiikkikurssia pakollisina opintoina. Musiikkilukiolaiset voivat jättää kahdeksan kurssia pois valtakunnallisesta opetussuunnitelmasta. Pakollisten aineiden kaikista kursseista on kuitenkin suoritettava vähintään puolet.


title: Vaskivuoren lukio

text: Musiikkilukion toimintaan kuuluvat esimerkiksi erilaiset kuorot, musiikkiteatteri, Big Band sekä maksulliset soitto- ja laulutunnit. Musiikkilukiossa voi opiskella myös kaksi kurssia äänitystekniikkaa.


title: Vaskivuoren lukio

text: Vaskivuoren lukiossa alkoi tanssipainotteinen ohjelma lukuvuonna 2000–2001. Syksystä 2004 tanssipainotus muuttui tanssilukioksi. Vuosittain tanssilukioon valitaan 7 opiskelijaa. Opiskelijat valitaan yhteispistemäärän mukaan, joka koostuu peruskoulun päättötodistuksen lukuaineiden keskiarvosta ja pääsykokeiden pistemäärästä.


title: Vaskivuoren lukio

text: Tanssilukiossa opiskellaan nykytanssia, jazztanssia, improvisaatiota, koreografiaa ja tanssinhistoriaa. Lisäksi tanssilinjalaiset suorittavat kaksi kurssia musiikkia. Kolmantena vuonna on mahdollisuus tehdä tanssin lukiodiplomi. Opiskelijat noudattavat erikoislukion tuntijakoa ja voivat jättää valtakunnallisen tuntijaon mukaisia kursseja pois opinto-ohjelmastaan.


title: Vaskivuoren lukio

text: Medialinja alkoi vuonna 2006, kun Vaskivuoren lukio yhdistyi Hämeenkylän lukion kanssa. Medialinjan aloittaa vuosittain 24 opiskelijaa. Heidät valitaan yhteispistemäärän mukaan, joka koostuu peruskoulun päättötodistuksen lukuaineiden keskiarvosta sekä hakemuksen ja haastattelun pistemäärästä.


title: Vaskivuoren lukio

text: Medialinjan tavoitteena on tarjota lukiolaisille toimittajan työhön keskittyvää media-alan koulutusta sekä antaa perusvalmiuksia media-alalle. Linjalla opiskellaan lehti-, televisio- ja radiotyötä. Opiskelija suorittaa 8–13 mediakurssia, joista osa on pakollisia ja osa valinnaisia.


title: Campari

text: Campari on tunnettu alkoholijuomamerkki. Sen kehitti italialainen Gaspare Campari vuonna 1860. Campari on yleensä aperitiivina nautittava katkero, jonka alkoholipitoisuus on 20–30 prosenttia.


title: Campari

text: Campari tarjoillaan yleensä appelsiinimehun tai soodan ja jäiden kera. Camparin maku on karvas. Juoman tunnusmerkkinä voidaan pitää sen punaista väriä.


title: Appelsiinimehu

text: Appelsiinimehu on tuoreista appelsiineista puristamalla tehty mehu, jota nautitaan eri puolilla maailmaa. Länsimaissa mehu kuuluu tyypillisesti aamiaiseen. Suomessa myytävä appelsiinimehu on usein valmistettu pakastetusta mehutiivisteestä, johon on lisätty alkuperäistä mehua vastaava määrä vettä. Maailman suurimmat appelsiinimehun tuottajat ovat Yhdysvallat ja Brasilia.


title: Appelsiinimehu

text: 100 g eli noin 1 dl appelsiinimehua sisältää 10 g hiilihydraatteja ja 187 kJ (45 kCal) energiaa. C-vitamiinia on 36 mg. Eräät valmistajat lisäävät C-vitamiinia niin, että sitä on yhteensä 60 mg per 100g. C-vitamiini suojaa tuotetta hapettumiselta.


title: Appelsiinimehu

text: Appelsiinimehulla on yhteisvaikutuksia eräiden lääkeaineiden kanssa, sillä se voi vähentää merkittävästi feksofenadiinin ja seliprololin vaikutusta estämällä suoliston kuljetusproteiinien (OATP, "organic anion-transporting polypeptide") toimintaa. Appelsiinimehu vähentää merkittävästi myös korkean verenpaineen hoidossa käytettävän aliskireenin pitoisuuksia veriplasmassa.


title: Monique Seka

text: Monique Seka on Norsunluurannikolta kotoisin oleva laulaja. Hänen musiikkinsa usein kutsutaan "afro-zoukiksi", joka on eräs zouk-musiikin tyyppi.


title: Monique Seka

text:
Monique Seka tulee musiikillisesta suvusta - hänen isänsä on kotimaassaan tunnettu muusikko Okoi Seka Athanase ja hänen isotätiensä muodostama yhtye Les sœurs Comoé oli norsunluurannikkolaisen musiikkipiirien pioneereja ennen valtion itsenäistymistä. Seka aloitti uransa 1982 setänsä Jhoe Morganin yhtyeessä The Maya Melodye Band. Esiinnyttyään joitakin vuosia maansa television orkesterissa, Seka aloitti soolouransa 1985 julkaisemalla rakkauslauluista koostuvan albumin "Tontie affou". Toinen albumi, zoukia ja afrikkalaisia rytmejä sekoittanut "Missounwa" (1989) sai "Grand Prix de la Musique Afro-Caribienne" -palkinnon. Seka meni naimisiin impresarionsa Dominique Richardin kanssa. Heillä on kolme lasta.
Oltuaan pois parrasvaloista kuutisen vuotta hän julkaisi kolmannen levynsä "Okaman" 1995 ja sai kansainvälistäkin huomiota. Albumin nimikappale myi yli miljoona kappaletta. Tämän jälkeen ilmestyivät muutaman vuoden sisällä "Adeba" (1997) ja "Yélélé" (1999). Seka vieraili kongolaisen rap-ryhmän Bisso na bisson vuonna 1999 ilmestyneellä albumilla "Racines".


title: Arsi Piispanen

text: Arsi Piispanen (s. 23. heinäkuuta 1985 Jyväskylä) on suomalainen jääkiekkoilija. Piispanen edustaa Allsvenskan-joukkue IK Oskarshamnia.


title: Arsi Piispanen

text: Piispanen on jyväskyläläisen kiekkokoulun kasvatti. Hän muutti kuitenkin 13-vuotiaana Helsinkiin perheensä mukana ja siirtyi Jokereihin pelaamaan. Jokereissa hän nousi A-junioreihin jo 15-vuotiaana ja ensimmäisen kerran pelasi SM-liigassa kaudella 2003–2004.


title: Arsi Piispanen

text: Piispanen palasi takaisin JYPiin keväällä 2004 ja onnistui nousemaan vakituisesti edustusjoukkueen pelaavaan kokoonpanoon seuraavalla kaudella. JYPissä Piispanen pelasi kolme kautta. Huhtikuussa 2007 hän teki kolmen vuoden sopimuksen Tapparan kanssa . Syksyllä 2008 hän siirtyi Pelicansiin. Kaudet 2010–2013 Piispanen edusti Hämeenlinnan Pallokerhoa.


title: Arsi Piispanen

text: Piispanen on NHL-seura Columbus Blue Jacketsin varaus vuodelta .


title: Arsi Piispanen

text: Piispanen edusti Suomea alle 20-vuotiaiden MM-kisoissa vuosina 2004 ja 2005. Keväällä 2006 Piispanen valittiin maajoukkueen ensimmäiselle leiritykselle , mutta putosi sieltä ensimmäisten joukossa .


title: Arsi Piispanen

text: Piispasen pikkuveljet Markus ja Petrus pelaavat myös jääkiekkoa. Markus pelaa Alps Hockey Leaguen slovenialaisjoukkue HDD Jesenicessä ja Petrus pelasi kaudella 2009–2010 A-nuorten I-divisioonaa Karhu-Kissoissa. He ovat kaksosia.


title: Arsi Piispanen

text: Tammikuussa 2011 Piispanen loukkaantui SM-liigapelissä ja häneltä poistettiin perna.


title: Dr. Feelgood

text: Dr. Feelgood on brittiläinen vuonna 1971 perustettu rock and roll- ja rhythm and blues-yhtye. Yhtye tunnetaan bluesvivahteisesta hard rockistaan ja pahamaineisesta imagostaan. Yhtyeen tunnetuimpiin kappaleisiin kuuluvat ""She Does It Right"", ""Back In The Night"", ""Down At The Doctors"" ja ""Milk And Alcohol"". Dr. Feelgood oli osa Lontoon 1970-luvun pub rock-skeneä.


title: Dr. Feelgood

text: Dr. Feelgood esiintyi Suomessa ensimmäistä kertaa kesällä 1975 Helsingin Kultturitalolla, Riihimäen Riutalla ja Oulun Kuusrockissa sekä Kaivopuistossa ja Natsalla. Kuusrockissa kuvattiin kaksi kappaletta ja ne ovat mukana vuonna 2012 julkaistun boksin "All Through the City (with Wilko 1974–1975)" DVD-levyllä.


title: Kaktovik

text: Kaktovik on kaupunki Pohjois-Alaskassa. Se sijaitsee Barterinsaaren pohjoisrannalla Okpilak- ja Jagojokien välissä Beaufortinmeren rannalla.


title: Kaktovik

text: Vuoden väestönlaskennassa kaupungin asukasluku oli 293. Asukkaista 75,43 prosenttia kuului etnisesti Amerikan alkuperäiskansoihin, pääasiassa edustaen inupiatti-eskimoita.


title: Kaktovik

text: Kaktovik on ainoa kaupunki, joka sijaitsee Arctic National Wildlife Refuge -luonnonsuojelualueella.


title: Kaktovik

text: Barterinsaari oli tärkeä valaanpyytäjien tukikohta 1890-luvulla ja 1900-luvun alussa, mutta pysyvää asutusta saarelle tuli vasta vuonna 1923. 1900-luvun alussa alueelle yritettiin istuttaa poroja siinä onnistumatta.


title: Kaktovik

text: Kaktovikia kehitettiin 1950-luvulla, kun paikalle rakennettiin lentokenttä ja tutka-asema osana Distant Early Warning Linea Neuvostoliiton hyökkäyksen varalta. Vuonna 1968 läheisestä Prudhoe Baysta löydettiin Pohjois-Amerikan kaikkien aikojen suurin öljyesiintymä. Kentällä työskentelee usea tuhat henkeä. Sen tuotanto alkoi 1970-luvun lopulla Trans-Alaska Pipeline Systemin valmistuttua. Kaupunkioikeudet kylä sai vuonna 1971.


title: Led Zeppelin III

text: Led Zeppelin III on rockyhtye Led Zeppelinin kolmas albumi, joka julkaistiin vuonna 1970. Sen tunnetuimmat kappaleet ovat "Immigrant Song", "Celebration Day", "Since I've Been Loving You" ja "Gallows Pole".


title: Led Zeppelin III

text: Osittain akustinen ja folkhenkinen levy erottuu muusta Led Zeppelinin tuotannosta melko selkeästi. "Friends"-kappaletta lukuun ottamatta akustiset numerot ovat vinyyliversiossa 2-puolella ja muodostavat siten CD-versiossakin oman ryhmänsä.


title: Led Zeppelin III

text: "Friends" on tunnettu esimerkki kitaran avoimen virityksen käytöstä (C-A-C-G-C-E). Sen kuoro ja orkesteraatio on basisti-kosketinsoittaja John Paul Jonesin sovittama. Ne on toteutettu mellotronilla ja aidolla viulusektiolla. Kitaristi Jimmy Pagen ollessa The Yardbirds-yhtyeessä se kokeili "Tangerine"-kappaletta. Yardbirdsin version nimenä oli "Knowing That I'm Losing You"ja se on samalla Pagen vanhimpia sävellyksiä.


title: Led Zeppelin III

text: "Out on the Tiles" on rumpali John Bonhamin käyttämä sanonta poikamiesporukan illanvietosta. Kappaleen tarkoitettu intro hävisi osittain äänityksessä sattuneessa vahingossa ja se korvattiin edeltävästä kappaleesta jatkuvalla syntetisaattorikuviolla.


title: Led Zeppelin III

text: "Since I've Been Loving You" tehtiin suurimmaksi osaksi aitona esityksenä studiossa ja siihen jäi tunnetuksi tullut bassorumpupedaalin vingahtelu. John Paul Jones soittaa kappaleen basso-osuudet siinä soittamiensa urkujen bassojalkiolla.


title: Led Zeppelin III

text: Päätösraita "Hats Off to (Roy) Harper" on kunnianosoitus muusikko Roy Harperille. Harper on yhtyeen jäsenten vanha ystävä, jonka albumeilla he ovat myös vierailleet.


title: Led Zeppelin III

text: Esitys perustuu Bukka Whiten versioon nimeltä "Shake 'Em Down". Jimmy Page ja Robert Plant pyrkivät autenttisuuteen joten Plant lauloi vanhan Vox-kitaravahvistimen kautta. Kappaleesta tehtiin kaksi ottoa joista kuultava versio editoitiin.


title: Led Zeppelin III

text: Albumin materiaali sävellettiin osittain Walesissa maaseudulla Bron-Yr-Aur nimisessä paikassa, jonne Plant ja Page muutaman muun kanssa vetäytyivät yhtyeen pitäessä taukoa. Paikan nimi kirjoitettiin "Bron-Yr-Aur Stomp" kappaleeseen virheellisesti muodossa" Y"-Aur, mutta tämä on korjattu myöhemmissä julkaisuissa. Kappale kertoo Plantin Strider-nimisestä koirasta.


title: Led Zeppelin III

text: Jimmy Page tutustui traditionaaliseen "Gallow's Pole" - kappaleeseen blues-muusikko Lead Bellyn ja folk-kitaristi Fred Gerlachin versioina.


title: Led Zeppelin III

text: Albumi sai ilmestyessään varsin nuivaa kritiikkiä muutamia poikkeuksia lukuun ottamatta. Monet sen kappaleet kuitenkin ovat ajan saatossa muodostuneet rock-klassikoiksi.


title: Led Zeppelin III

text:
Alkuperäisissä painoksissa on avautuvat kannet, joiden etupuolena on pyöritettävä kuvakiekko vastaavine ikkunoineen.
Ensimmäisissä LP-painoksissa on B-puolen etiketin ja musiikkiraidan välissä olevassa osassa luettavissa mystikko
Aleister Crowleyn motto "Do what thou wilt". Vastaavasti A- puolella on teksti "So Mote Be It".


title: Led Zeppelin III

text:
A-puoli
B-puoli


title: Misty Mountain Hop

text: Misty Mountain Hop on rockyhtye Led Zeppelinin kappale. Se julkaistiin vuonna 1971 yhtyeen neljännellä albumilla, josta yleisemmin käytetään nimeä "Led Zeppelin IV". Kappale on julkaistu myös "Black Dog" -singlen B-puolella. Kappaleen aloittaa John Paul Jonesin sähköpianolla soitettu riffi, johon sähkökitara tulee mukaan.


title: Misty Mountain Hop

text: ”Misty Mountain Hop” soi usein "Late Night with Conan O’Brien" -talk show’n alussa The Max Weinberg Sevenin tulkitsemana.


title: Sulkavan Linnavuori

text: Sulkavan linnavuori (myös Pisamalahden linnavuori) on Sulkavan kunnassa sijaitseva muinainen linnavuori. Se sijaitsee Saimaan Enonveden Pisamalahdessa, vastapäätä Partalansaarta. Kunnan keskustasta on matkaa vuorelle noin viisi kilometriä.


title: Sulkavan Linnavuori

text: Mäki on kolmelta suunnalta erittäin jyrkkäreunainen, ja sen itäpuolisella, hieman loivemmalla reunalla on vallin jäännöksiä. Muuri on noin 120 metriä pitkä, ja sen kivinen perustus on erittäin jykevä: se on tehty suurista kivistä ja edelleen paikoin lähes kolme metriä korkea. Vuoren huippu on nykyisin noin 55 metriä järvenpinnan yläpuolella. Järvenpinnan alapuolella sekä vuoren seinämillä on useita onkaloita.


title: Sulkavan Linnavuori

text: Linnavuoren laelle muurin taakse jää noin 100×120 metrin alue, jossa on aikoinaan ollut muun muassa ainakin 14 heittokivikasaa. Linnavuoren juurella on kaksi luolamaista onkaloa.


title: Sulkavan Linnavuori

text: Vanhin toistaiseksi löytynyt kirjallinen maininta linnavuoresta on vuodelta 1561. Silloisessa veroluettelossa sen mainitaan kuuluvan Säämingin pitäjän Iitlahden kymmenyksen talonpojille Hannu ja Heikki Kontiaiselle.


title: Sulkavan Linnavuori

text: Linnoitus on oletettavasti rakennettu rautakaudella tai keskiajalla. Olettamukseen kuuluu myös, että linnasta länteen sijaitseva Vartioniemi kuuluisi samalle ajalle. Erään hypoteesin mukaan linna olisi rakennettu läntistä uhkaa eli hämäläisiä vastaan.


title: Sulkavan Linnavuori

text: Linnavuori ja sitä ympäröivä maisema ovat Sulkavan merkittävimpiä matkailunähtävyyksiä. Sulkavan Suursoutujen kilpailureitti kulkee aivan linnavuoren editse. Televisio-ohjelmassa "Yllytyshullut" järjestettiin haaste sukeltaa yhteen vuoren juurella olevista Pisamalahden linnavuoren luolista, jonka sisäänkäynti on vedenpinnan alapuolella.


title: Communication Breakdown

text: Communication Breakdown on englantilaisen rockyhtye Led Zeppelinin kuuluisimpia kappaleita. Se julkaistiin vuonna 1969 yhtyeen debyyttialbumilta "Led Zeppelin". "Communication Breakdown" on ensimmäisiä kappaleita, jonka kitaristi Jimmy Page ja laulaja Robert Plant työstivät yhdessä.


title: Communication Breakdown

text:
Kappale alkaa Pagen räjähdysmäisellä kitarariffillä ja on hyvin nopeatahtinen. Poikkeuksellisesti Page laulaa taustoja. Kitarariffiin on otettu vaikutteita Eddie Cochranin kappaleesta "Nervous Breakdown".
Communication Breakdown oli "Heartbreaker"-kappaleen lisäksi vakionumeroita yhtyeen esiintymisissä ja se soitettiin yleensä "encorena". Kappaleesta julkaistiin single Yhdysvalloissa, mutta se ei päässyt listoille.


title: Communication Breakdown

text: Brittiläinen heavy metal -yhtye Iron Maiden on versioinut kappaleen. Versio julkaistiin yhtyeen singlen "Bring Your Daughter to the Slaughter" B-puolena. Myöhemmin kappale julkaistiin myös yhtyeen kokoelmalla "Eddie's Archive" vuonna 2002. The Flaming Lips yhtye versioi myös kappaleen ja julkaisi sen kokoelmallaan "Finally the Punk Rockers Are Taking Acid" vuonna 2002.


title: Black Dog

text: Black Dog on rockyhtye Led Zeppelinin kuuluisimpia kappaleita. Se julkaistiin vuonna 1971 yhtyeen neljännellä albumilla, josta yleisimmin käytetään nimeä "Led Zeppelin IV".


title: Black Dog

text: Kappale syntyi, kun yhtye oli äänittämässä "Led Zeppelin IV" -levyä Englannissa Headley Grange -studiossa. Nimen innoittaja oli studiossa vaelteleva nimetön musta koira. Jones on myös todennut kappaleen teosta, että halusi tehdä kappaleen, jota ei voisi tanssia perinteisessä mielessä. Kappaleen nimellä ei ole yhteyttä sanoitukseen, jossa kerrotaan epätoivoisesta rakkaudenkaipuusta naista kohtaan ja siitä seuraavasta onnellisuudesta. Kappaleen äänityksissä Robert Plantin laulu saatiin äänitettyä kahdella keralla. Hän on myös sanonut sen olevan yksi muistettavimmista laulukerroistaan.


title: Black Dog

text: Yhtyeen basisti John Paul Jones keksi kappaleen kitarariffin kuunnellessaan kuuluisan bluesmuusikko Muddy Watersin "Electric Mud" -nimistä albumia.


title: Black Dog

text: Kappaleesta soitettiin uudistettu versio vuoden 1995 kiertueella.


title: Black Dog

text:
A-puoli
B-puoli”Black Dogin” singlejulkaisu menestyi monissa maissa, esimerkiksi Sveitsissä se nousi listan sijalle 6. Se menestyi myös Yhdysvalloissa sijoittuen Billboardin listalla 15. sijalle ja 9. sijalle Australian listalla.


title: Black Dog

text: Yhdysvaltalainen Rolling Stone -musiikkilehti nimesi kappaleen The 500 Greatest Songs of All Time -listallaan kappaleen sijalle 294.


title: Black Dog

text: Black Dog on coveroitu useasti. Muun muassa John Farnham ja Tony Levin ovat tehneet omat versionsa kappaleesta.


title: Sadeaika

text: Sadeaika voi tarkoittaa ainakin seuraavia:


title: Kyle Rossiter

text: Kyle Rossiter (s. 9. kesäkuuta 1980 Edmonton) on kanadalainen aktiiviuransa päättänyt jääkiekkoilija, pelipaikaltaan puolustaja. Rossiter on Florida Panthersin toisen kierroksen varaus .


title: Kyle Rossiter

text: Rossiter pelasi uransa pääasiallisesti AHL:ssa. NHL-otteluita tilille kertyi kolmen kauden aikana vain yksitoista kappaletta Florida Panthersissa ja Atlanta Trashersissa.


title: Kyle Rossiter

text: Kaudella 2005–2006 Rossiter ehti pelata KalPassa 35 SM-liiga-ottelua, joissa teki pisteet 1+5 ja sai 187 jäähyminuuttia. Hänen sopimuksensa kuitenkin purettiin yhteisymmärryksessä 24. helmikuuta 2006 ja Rossiter suuntasi kohti Italiaa Asiagon joukkueeseen. Siellä hän sai 9 ottelussa aikaan 0+1 tehopisteet sekä jäähyminuutit 26. Rossiter lopetti aktiiviuransa tähän kauteen ja muutti takaisin Pohjois-Amerikkaan, kotikaupunkiinsa Edmontoniin, jossa aloitti työt kiinteistönvälittäjänä.


title: Oikosiirto

text: Oikosiirto (engl. "DMA" tai "direct memory access") tarkoittaa tiedon kopiointia tietokoneen sisällä ilman kopioitavan tiedon kuljettamista suorittimen kautta. Tällöin suurienkin tietomäärien siirto tapahtuu nopeasti koska ohjelmiston ei tarvitse käsitellä kopioitavaa tietoa siirron aikana.


title: Oikosiirto

text: Tyypillisesti oikosiirtoa käytetään tapauksissa, joissa halutaan siirtää tietoa keskusmuistin ja oheislaitteen välillä peräkkäisistä muistipaikoista. Oikosiirto-ohjain kopioi tarvittavan muistialueen sisällön suoraan oheislaitteelle ilman, että suorittimen täytyisi lukea ja kirjoittaa jokainen sana erikseen.


title: Oikosiirto

text: Ilman oikosiirtoa suorittimen täytyisi lukea muistia sana kerrallaan omiin rekistereihinsä ja sitten kirjoittaa tieto I/O-porttiin tai erikoisrekisteriin, jotta se välittyisi oheislaitteelle. Suuria tietomääriä siirrettäessä tämä on tehotonta koska suorittimen täytyy odotella muiden hitaampien tietokoneenosien toimintoja (pääasiassa muistipiirien ja väylien).


title: Oikosiirto

text: Oikosiirtoa saatetaan myös käyttää tilanteessa, jossa tiedon pitää saapua täsmälleen tiettyyn aikaan eli täsmälleen tietyllä kellojaksolla. Ohjelmistopohjainen ajoitus on tyypillisesti epätarkempaa kuin kellojaksontarkka laitepohjainen siirto.


title: Oikosiirto

text:
Riippuen arkkitehtuurista tiedon siirräntä äänikortille voidaan tehdä ainakin kolmella eri tavalla: suora siirräntä (), keskeytysohjattu siirräntä () tai oikosiirto.
Suorassa siirrännässä ääninäytteet kirjoitetaan ohjelmakoodilla äänilaitteen rekisteriin tietyin väliajoin tai kun tietty arvo saadaan luettua rekisteristä. Keskeytysohjatussa siirrännässä saadaan keskeytys kun uusi ääninäyte voidaan kirjoittaa äänilaitteen rekisteriin, mikä helpottaa ja tehostaa ohjelmaa koska ei tarvita erillistä ajastinta tai muuta tarkkaa ajastamista. Oikosiirrännässä ohjelma signaloi äänilaitteelle että se voi hakea tietysti paikasta fyysistä muistia kaikki ääninäytteet. Ohjelmiston ei tarvitse kirjoittaa näytteitä äänilaitteen rekistereihin mikä tavallisesti nopeuttaa järjestelmän toimintaa.


title: Oikosiirto

text: Esimerkki suorasta siirrännästä:


title: Oikosiirto

text: Esimerkki keskeytysohjatusta toteutuksesta:


title: Oikosiirto

text: Keskeytysohjattu toteutus voi kärsiä muiden keskeytyksien aiheuttamasta häiriöstä tai siitä että keskeytykset ovat poissa päältä liian pitkään. Suora siirräntä on erityisen tehoton verrattuna keskeytysohjattuun siirräntään mikäli seuraavan näytteen odottaminen tehdään silmukoimalla (ilman minkäänlaista keskeytystä).


title: Oikosiirto

text: Vaihtoehtoisesti soitto voidaan tehdä oikosiirrolla jolloin jokaista näytettä ei tarvitse erikseen kopioida äänirekisteriin keskeytyskäsittelijässä. Kun kaikki näytteet ovat soitettu antaa äänipiiri keskeytyksen suorittimelle että soittaminen on valmis ja keskeytyskäsittelijä signaloi pääohjelmalle että soittaminen on valmis.


title: DMA

text: DMA voi tarkoittaa jotain seuraavista:


title: American International Group

text: American International Group (AIG) on yhdysvaltalainen vuonna 1919 perustettu monikansallinen vakuutus- ja rahoitusyhtiö. Yhtiö toimii 130 maassa palvellen kaupallisia, institutionaalisia ja yksityisiä asiakkaita. Suomessa AIG on toiminut vuodesta 1988. AIG:n päätoimialoja ovat vahinko-, henki- ja eläkevakuutus, rahoitus- ja varainhoitopalvelut.


title: American International Group

text: AIG:n osake noteerataan New Yorkin, Irlannin ja Tokion pörssissä.


title: American International Group

text: Yhtiö oli vuoden 2008 Fortune 500 -listalla sijalla 13. Vuoden 2008 Forbes Global 2000-listan mukaan AIG oli maailman 18. suurin yritys.


title: American International Group

text: Syksyllä 2008 AIG joutui vaikeuksiin subprime-kriisin takia. Yhtiö haki 14. syyskuuta 2008 Yhdysvaltain keskuspankilta (FED) 40 miljardin dollarin luottorajaa rahoitusvaikeuksien helpottamiseksi.


title: American International Group

text: 17. syyskuuta 2008 Yhdysvaltain keskuspankki myönsi Yhdysvaltain valtiovarainministeriön tukemana AIG:lle 85 miljardin dollarin hätäluoton. Luoton vastikkeena Yhdysvaltain liittovaltio saa 79,9 prosenttia yhtiön osakkeista ja veto-oikeuden kaikkiin merkittäviin päätöksiin yhtiössä. Sopimuksen myötä AIG:n ylin johto vaihdettiin ja Edward M. Liddy korvasi Robert B. Willumstadin toimitusjohtajana.


title: American International Group

text: AIG joutui likviditeettiongelmiin yhtiön luottokelpoisuusluokituksen laskemisen myötä. Yhtiö tarvitsi lisärahoitusta, ettei luokitus olisi laskenut lisää ja synnyttänyt entistä suurempaa rahoitusvajetta. Ilman FEDin väliintuloa AIG olisi luultavasti joutunut hakemaan konkurssisuojaa, mikä olisi lamauttanut yhtiön toiminnan ja vienyt vakuutusturvan lukuisilta yhtiön asiakkailta Yhdysvalloissa ja eri puolilla maailmaa. AIG:lla on yli 74 miljoonaa asiakasta ja yhtiö toimii 150 maassa.


title: American International Group

text: 28. syyskuuta 2008 kerrottiin AIG:n suunnittelevan jopa yli 15 eri liiketoimintayksikkönsä myymistä maksaakseen takaisin valtion apupaketin. Mahdollinen myynti kosketti kaikkia muita yrityksen liiketoimintoja paitsi kansainvälistä henkivakuutus- ja Yhdysvaltojen eläkevakuutusliiketoimintaa. Jos lainaa ei makseta takaisin, liittovaltio voi ottaa haltuunsa 80 % yrityksen osakekannasta, mikä olisi katastrofi sen nykyisille osakkeenomistajille. Maaliskuussa 2009 AIG sai liittovaltion hallitukselta 30 miljardia dollaria lisätukea. Yhteensä valtio sijoitti yhtiöön noin 182 miljardia dollaria.


title: American International Group

text: Liittovaltio vähensi vähitellen omistustaan AIG:ssa. Syyskuussa 2012 Yhdysvallat omisti yhtiöstä noin 53 prosenttia ja myi pois AIG:n osakkaita 18 miljardin dollarin arvosta. AIG itse osti osakkeita takaisin viiden miljardin dollarin edestä. Joulukuussa 2012 liittovaltio myi kaikki jäljellä olevat osakkeet.


title: American International Group

text: AIG omisti International Lease Finance Corporationin (ILFC), joka oli maailman suurin lentokoneiden liisaaja omistaen noin tuhat Boeingin ja Airbusin valmistamaa lentokonetta.


title: American International Group

text: AIG kuuluu Lontoon Cityn lentoaseman omistajiin, muut ovat GE Capital ja Credit Suisse.


title: Savo Milošević

text: Savo Milošević (, s. 2. syyskuuta 1973 Bijeljina, Bosnia ja Hertsegovina, Jugoslavia) on serbialainen entinen jalkapalloilija, pelipaikaltaan hyökkääjä.


title: Savo Milošević

text: Seuratasolla Milošević pelasi Partizanissa (1992–1995), Aston Villassa (1995–1998), Real Zaragozassa (1998–2000 ja 2002), Parmassa (2000–2001), Espanyolissa (2002–2003), Celta Vigossa (2003–2004), Osasunassa (2004–2007) ja Rubin Kazanissa (2008).


title: Savo Milošević

text: Serbian maajoukkueessa Milošević pitää hallussaan sekä pelattujen ottelujen (102) että tehtyjen maalien (37) ennätystä. Hän pelasi 1998 MM-kisoissa ja 2000 EM-kisoissa tuolloin vielä Jugoslavian liittotasavallan nimellä pelanneessa maajoukkueessa voittaen jälkimmäisessä turnauksessa jaetun maalikuninkuuden Alankomaiden Patrick Kluivertin kanssa.


title: Savo Milošević

text: Savo Miloševićin isä Stevo Milošević sai surmansa kesäkuussa 2011, kun hänen isänsä Savo Milošević vanhempi ampui häntä rintaan omaisuusriidan päätteeksi.


title: Moby Dick (kappale)

text: Moby Dick on rockyhtye Led Zeppelinin instrumentaalikappale, joka julkaistiin albumilla "Led Zeppelin II". Se alkaa Jimmy Pagen riffillä John Bonhamin tehdessä rumpusooloja kitarariffien välissä. Led Zeppelinin konserteissa rumpusoolo kesti jopa 20 minuuttia, jolloin muut yhtyeen jäsenet pitivät taukoa.


title: Moby Dick (kappale)

text: Moby Dick oli ensimmäisiä rock-kappaleita, jossa rumpusoolot ovat pääosassa. John "Bonzo" Bonham on ollut monien aloittavien rumpaleiden esikuvana. Nykyisin paljolti juuri Bonhamin ansiosta rumpusooloilusta on tullut monella tapaa rock-klisee.


title: Vihan nyrkki

text: Vihan nyrkki (, "Jing wu men") on vuonna 1972 ensi-iltansa saanut eräs näyttelijä Bruce Leen suosituimmista kungfuelokuvista. Sen on ohjannut Wei Lo ja pääosissa esiintyvät Bruce Lee, Nora Miao, James Tin Jun sekä Maria Yi. Sivuosassa nähdään myöhemmin suureksi Kungfu-tähdeksi noussut Jackie Chan, joka tässä elokuvassa tekee Bruce Leen stuntit.


title: Vihan nyrkki

text: Elokuva oli aikoinaan kokonaan kielletty Suomesta. Kieltopäätös kumottiin vuonna 2000.


title: Vihan nyrkki

text: Tapahtumat sijoittuvat 1900-luvun alun Shanghaihin, jossa vallitsee viha ja rasismi. Suuri Kung fu -mestari on kuollut, ja Chen (Lee) tajuaa, ettei kuolema ollutkaan luonnollinen. Mieleen nousee kosto ja siitä alkaa hurja taistelu.


title: Alejandro Toledo

text: Alejandro Celestino Toledo Manrique (s. 28. maaliskuuta 1946) on perulainen taloustieteilijä, joka toimi maansa presidenttinä 2001–2006. Hän oli tehtävässä ensimmäinen alkuperäiskansan edustaja.


title: Alejandro Toledo

text: Hänet valittiin presidentiksi vuonna 2001, kun hän voitti istuvan presidentin Alan Garcían. Toledo saavutti kansainvälistä kuuluisuutta johdettuaan oppositiota vuodet 1990–2000 hallinnutta Alberto Fujimoria vastaan.


title: Alejandro Toledo

text: Toledo on kotoisin 16-lapsisesta maanviljelijäperheestä Cabanasta, Pallascan maakunnasta Ancashin alueella. Hän varttui Chimbotessa Perun pohjoisrannikolla. 16-vuotiaana hän sai vuoden stipendin San Franciscon yliopistoon. Hän suoritti taloustieteen tutkinnon ja rahoitti opiskelunsa osittain jalkapallostipendillä sekä työskentelemällä huoltoasemalla. Tohtorintutkintonsa hän sai Stanford Universitystä. Tämän jälkeen hän työskenteli taloustieteiden professorina Universidad del Pacíficossa Perussa. Hän on toiminut Yhdistyneiden kansakuntien, Maailmanpankin, ILO:n ja OECD:n konsulttina. Hän on toiminut tutkijana Harvardissa ja vierailevana professorina Wasedan yliopistossa Tokiossa. Toledon julkaisuihin kuuluu talouskasvua ja rakennemuutosta käsitteleviä tutkimuksia.


title: Alejandro Toledo

text: Toledo ryhtyi politiikkaan sitoutumattomana ehdokkaana 1995 presidentinvaaliin, jossa sai 3 % äänistä ja Fujimori valittiin uudelleen. Toledo perusti "Perú Posible" -puolueen 1999 ja julisti asettuvansa ehdolle 2000 vaaleihin. Huolimatta kolmannen kauden perustuslainvastaisuudesta Fujimori asettui jälleen ehdolle.


title: Alejandro Toledo

text: Toledosta tuli opposition johtohahmo ja hän sai useimpien muiden ehdokkaiden tuen. Fujimori voitti kuitenkin Toledon, vaikka vaalia arvosteltiin vilpilliseksi. Toledo kieltäytyi osallistumasta toiselle kierrokselle ja vaati vaalin mitätöimistä. Tämän jälkeen hän ilmoitti vetäytyvänsä vaalista, mutta se järjestettiin silti, ja Toledo sai 17 % äänistä. Protestit Fujimorin valintaa vastaan kukistettiin kyynelkaasulla.


title: Alejandro Toledo

text: Marraskuussa 2000 syytökset vilpistä ja korruptiosta saivat Fujimorin myöntymään uusiin vaaleihin 2001. Kun Fujimori oli Bruneissa APECin kokouksessa, hänen puolueensa menetti vallan kongressissa. Fujimori matkusti Japaniin ja jätti eronpyyntönsä faksilla. Kongressin puhemiehestä Valentín Paniaguasta tuli virkaatekevä presidentti. Jo suunnitellut vaalit järjestettiin 29. toukokuuta 2001. Toledo voitti entisen presidentin Alan Garcían niukasti (52,5 % vs. 47,5 %). Hän vannoi virkavalansa 28. heinäkuuta 2001.


title: Alejandro Toledo

text: Toledon astuessa virkaansa maata riivasivat levottomuudet ja köyhyys. Yli puolet väestöstä elää köyhyysrajan alapuolella huolimatta maan kansainvälisesti varsin menestyksekkäästä 4% vuotuisesta talouskasvusta. Toledo lupasi kampanjassaan katkaista siteet Perun menneisyyteen, jolla hän tarkoitti Fujimorin korruptiota ja virkanimityksiä.


title: Alejandro Toledo

text: Myös Toledoa ympäröivät skandaalit ja polemiikki. Hänen 18 000 US$ vuosipalkkansa aiheutti närää maassa, jossa opettaja ansaitsee 100–200$ kuussa. Vuonna 2002 Toledo joutui myös tunnustamaan 13-vuotiaan aviottoman tyttären Zarain, jonka olemassaolon hän ensin yritti kieltää. Heinäkuussa 2004 hän kutsui tilintarkastajat tarkastamaan pankkitilinsä korruptiosyytösten vuoksi.


title: Alejandro Toledo

text: Maaliskuussa 2005 nousi metakka, kun paljastui, että Perú Posible oli väärentänyt hänen siunauksellaan tuhansia kannattajakortteja päästäkseen mukaan vuoden 2000 vaaleihin. Poliisin mukaan 78 % allekirjoituksista oli väärennetty.


title: Alejandro Toledo

text: Vuoden 2005 elokuussa Toledo nimitti kiistellyn Fernando Oliveran ulkoministeriksi. Se johti kolmen ministerin, mukaan lukien pääministeri Carlos Ferreron, eroon. Lain mukaan pääministerin ero johtaa koko hallituksen eronpyyn. Näin ollen Olivera pakotettiin eroon ja hänen viisipäiväinen ministerinuransa (11.–16. elokuuta 2005) jäi Perun historian lyhimmäksi.


title: Alejandro Toledo

text: Kun Toledo vannoi virkavalansa, hänelle antoi tukensa 59 % kansasta. Maaliskuussa 2005 hänen suosionsa oli 8 %, matalampi kuin yhdelläkään muulla Etelä-Amerikan presidentillä. Heinäkuussa hänen suosionsa oli noussut 13,5 %:sta 18 % hallituksen laajojen työllistämishankkeiden ja talouskasvun seurauksena. Elokuussa 2005 hänen kannatuksensa oli jälleen vain 7 %.


title: Alejandro Toledo

text: Yhdeksi suurimmista Toledon saavutuksista voi tulla vapaakauppasopimus Yhdysvaltain kanssa, joka poistaa kaupparajoitukset maiden väliltä. Sen vahvistamisen pitäisi tapahtua Yhdysvaltain ja Perun kongresseissa vuoden 2006 aikana. Etelä-Amerikassa Toledo on kannattanut valtatieyhteyksien kehittämistä Brasiliasta ja Boliviasta Perun Tyynenmeren satamiin, joka auttaisi maan eteläosan kehitystä. Hän on tukenut myös Etelä-Amerikan CSN-kauppaliiton ("Comunidad Sudamericana de Naciones") luomista.


title: Alejandro Toledo

text: Kautensa jälkeen Toledo on asunut Yhdysvalloissa. Häntä vastaan nostettiin syyte joulukuussa 2006 vuoden 2000 vaalien kannattajakorttien väärentämisestä.


title: Sándor Kocsis

text: Sándor Kocsis (21. syyskuuta 1929 Budapest – 22. heinäkuuta 1979 Barcelona, Espanja) oli unkarilainen jalkapalloilija, pelipaikaltaan hyökkääjä.


title: Sándor Kocsis

text: Seurajoukkueuransa Kocsis aloitti paikallisseura KTC:ssa. Pian hän siirtyi maansa huippuseuroihin kuuluvaan Ferencvárosi TC:hen ja voitti heti samana vuonna mestaruuden joukkueen riveissä. Vuonna 1950 hän siirtyi Budapest Honvédiin missä pelasi yhdessä Ferenc Puskásin kanssa ja voitti kolmesti Unkarin mestaruuden. Euroopan-pelireissun aikana Unkarissa tapahtui kansannousu, ja Kocsis jäi ulkomaille. Hän toimi hetken aikaa Young Boys Bernin pelaaja-valmentajana ja siirtyi pian FC Barcelonaan missä seitsemän vuoden aikana voitti kaksi liigamestaruutta sekä UEFA Cupin. Hän pelasi myös Euroopan Cupin finaalissa onnistuen myös maalinteossa, mutta Barca hävisi ottelun portugalilaiselle Benficalle.


title: Sándor Kocsis

text: Kocsis pelasi Unkarin maajoukkueessa 68 ottelua joissa teki peräti 75 maalia. Hän oli mukana Helsingissä 1952 voittamassa olympiakultaa. Sveitsin MM-kisoissa 1954, joissa Unkari sijoittui hopealle, Kocsis voitti maalikuninkuuden 11 maalillaan, mistä hän sai lempinimen ""Kultainen pää"". Useat hänen tekemänsä maalit syntyivätkin puskemalla.


title: Sándor Kocsis

text: Uransa Kocsis lopetti vuonna 1966.


title: Fernando Torres

text: Fernando José Torres Sanz (s. 20. maaliskuuta 1984 Fuenlabrada, Madridin alue, Espanja) on espanjalainen maajoukkuetason jalkapalloilija, pelipaikaltaan hyökkääjä. Nuoren ikänsä ja poikamaisen ulkonäkönsä takia Torresille annettiin ammattilaisuransa alkuaikoina lempinimi "El Niño" ().


title: Fernando Torres

text: Torres aloitti uransa Atlético Madridin junioreista. Hän teki ensiesiintymisensä seuran edustusjoukkueessa vuonna 2001, jossa hän pelasi lopulta yhteensä 174 pääsarjaottelua ja teki niissä 75 maalia. Kaksi ensimmäistä kauttaan 2001–2003 hän pelasi Segunda Divisiónissa tilastoilla 40 ottelua ja seitsemän maalia. Kesällä 2007 Torres siirtyi Liverpooliin seuran ennätyssummalla. Hän teki ensimmäisellä kaudellaan 24 maalia ja oli näin ensimmäinen pelaaja sitten Robbie Fowlerin kaudella 1995–1996, joka onnistui ylittämään 20 maalin rajapyykin liverpoolilaisseurassa. Joulukuussa 2009 ottelussa Aston Villaa vastaan hänestä tuli nopeimmin 50 maalia tehnyt pelaaja Liverpoolin historiassa. Tammikuussa 2011 Torres siirtyi Chelseaan 58 miljoonalla eurolla, jolloin hänestä tuli samalla Valioliigan kallein pelaaja kautta aikain.


title: Fernando Torres

text: Hän on kuulunut myös Espanjan maajoukkueeseen vuodesta 2003 asti, jolloin hän teki ensiesiintymisensä ottelussa Portugalia vastaan. Torres on edustanut maataan kuusissa eri arvokilpailuissa. Näitä ovat vuosien 2004, 2008 ja 2012 EM-kilpailut sekä 2006, 2010 ja 2014 MM-kilpailut. Ensimmäisissä arvokilpailuissaan vuonna 2004 hän ei onnistunut maalinteossa, mutta kaksi vuotta myöhemmin MM-kilpailuissa hän teki kolme maalia. Vuoden 2008 EM-kilpailuissa hän teki kaksi maalia; näistä toinen oli voittomaali finaalissa Saksaa vastaan. Vuoden 2010 MM-kilpailuissa Espanja voitti historiansa ensimmäisen maailmanmestaruuden, mutta Torres ei tehnyt maaliakaan. Vuoden 2012 EM-kilpailuissa Torres kuitenkin voitti maalikuninkuuden 3 maalilla ja yhdellä syötöllä. Vuoden 2014 MM-kilpailuissa Torres teki kolmessa ottelussa yhden maalin, kun Espanja putosi jo alkulohkossa.


title: Fernando Torres

text: Torres on syntynyt Fuenlabradassa Madridin itsehallintoalueella. Hän kiinnostui jalkapallosta jo nuorena ja aloitti harrastuksen viisivuotiaana seurasta nimeltä Parque 84. Perheen isä José työskenteli pääosin Fernandon lapsuuden ajan ja hän matkasikin usein äitinsä Florin seurassa harjoituksiin. Hänen isoisänsä ei ollut fanaattinen jalkapallokannattaja, mutta ilmoitti suosikkijoukkueekseen Atlético Madridin, mitä kautta se periytyi lopulta myös Fernandolle.


title: Fernando Torres

text: Torresin ensimmäinen pelipaikka oli maalivahti, kuten aikaisemmin hänen isoveljelläänkin. Noin seitsemänvuotiaana hän siirtyi kenttäpelaajaksi ja hyökkääjäksi. Kolme vuotta myöhemmin 10-vuotiaana hän pelasi samassa joukkueessa vuoden vanhempien kanssa ja teki kauden aikana yhteensä 55 maalia. Hänet valittiin kolmen pelaajan joukkoon, jotka matkasivat Atléticon testeihin. Torres onnistui vakuuttamaan kykyjenetsijät ja näin hän sai siirron seuraan vuonna 1995.


title: Fernando Torres

text: Torres teki ensiesiintymisensä ammattilaisena tuolloin Espanjan toiseksi korkeimmalla sarjatasolla, Segunda Divisiónissa pelanneessa Atlético Madridin edustusjoukkueessa 27. toukokuuta 2001 Leganésia vastaan. 17-vuotiaasta Torresista tuli tuolloin nuorin seuran edustusjoukkueen riveissä pelannut pelaaja. Ensimmäisen maalinsa hän teki viikkoa myöhemmin Albaceteä vastaan.


title: Fernando Torres

text: Kauden 2001–2002 päätteeksi joukkue onnistui nousemaan maan korkeimmalle sarjatasolle Primera Divisióniin. Torresin esitykset kauden aikana eivät kuitenkaan olleet häikäiseviä, sillä pelaamissaan 36 ottelussa syntyi vain kuusi maalia. Torres pelasi ensimmäisen kautensa pääsarjassa 2002–2003, jonka aikana hänelle kertyi yhteensä 29 ottelua ja maalinteossa hän onnistui 13 kertaa. Toisella kaudellaan 2003–2004 hän paransi edellisestä ja teki 19 maalia 35 ottelussa, ollen näin lopulta pääsarjan kolmanneksi paras maalintekijä. Torres nimettiin joukkueen kapteeniksi 19-vuotiaana. Kauden 2003–2004 päätteeksi Atlético sijoittui seitsemänneksi ja jäi näin sijan päähän paikasta UEFA Cupiin, mutta selviytyi kuitenkin UEFA Intertoto Cupiin. Tämä tiesi Torresille uransa ensimmäisiä pelejä Euroopan kentillä. Hän onnistui kaksi kertaa maalinteossa turnauksen välierissä serbialaista OFK Beogradia vastaan, molemmissa osaotteluissa kertaalleen. Joukkue eteni aina turnauksen loppuotteluun saakka, jossa se kohtasi Villarrealin. Loppuottelu venyi rangaistuspotkukilpailuun, jonka Villarreal vei lopulta nimiinsä 3–1. Vuonna 2005 englantilaisseura Chelsea ilmoitti olevansa kiinnostunut hankkimaan Torresin riveihinsä, johon kuitenkin Atléticon puheenjohtaja Enrique Cerezo vastasi kieltävästi. Myöhemmin vuoden 2006 tammikuussa Cerezo ilmoitti kuitenkin seuran kuuntelevan mahdollisia tulevia tarjouksia Torresista.


title: Fernando Torres

text: Vuoden 2006 MM-kilpailujen jälkeen hän torjui tarjouksen mahdollisesta siirtymisestä Chelseaan kaudeksi 2006–2007. 19. syyskuuta 2006 Torres teki vuoteen 2009 ulottuvan jatkosopimuksen Atléticon kanssa. Hän teki seuraavalla kaudella 2006–2007 14 maalia. Monet suurseurat kuten Newcastle United, Milan ja Manchester United olivat kiinnostuneita Torresista, mutta hän ilmoitti pysyvänsä seuralleen uskollisena niin kauan kuin Atlético Madridin johto olisi tyytyväinen häneen. 4. heinäkuuta 2007 kuitenkin vahvistettiin Torresin siirtyminen Englannin Valioliigaan espanjalaisen Rafael Benítezin valmentamaan Liverpooliin. Sopimus oli kuusivuotinen; siirtokorvaukseksi arvioitiin 36 miljoonaa euroa. Madridissa pitämässään lehdistötilaisuudessa Torres mainitsi syyksi lähtöönsä muun muassa halun menestyä Mestarien liigassa, johon Atlético ei hänen edustusjoukkueuransa aikana päässyt. Hän kuitenkin kertoi, että olisi aina sydämeltään "Rojiblanco" () ja toivoi palaavansa seuraan jonain päivänä. Torres oli joukkueensa paras maalintekijä kaikilla viidellä pelaamallaan pääsarjakaudella.


title: Fernando Torres

text: Torres teki virallisen ensiesiintymisensä Liverpoolissa 11. elokuuta 2007 ottelussa Aston Villaa vastaan. Uransa ensimmäisen ottelun Mestarien liigassa hän pelasi neljä päivää myöhemmin Toulousea vastaan. 19. elokuuta 2007 hän teki ensimmäisen maalinsa joukkueessa 1–1-tasapeliin päättyneessä ottelussa Chelseaa vastaan. Torresin Liverpool-uran ensimmäinen hattutemppu syntyi syyskuussa 2007 liigacupin ottelussa Readingia vastaan. Hattutempun kaikki maalit syntyivät ottelun toisella puoliajalla. Ensimmäiset maalinsa Mestarien liigassa hän teki turnauksen kolmannessa ottelussaan Portoa vastaan, jossa hän osui kahdesti.


title: Fernando Torres

text: Torres nimettiin Valioliigan kuukauden pelaajaksi helmikuussa 2008. Hän onnistui kahden ottelun aikana neljästi maalinteossa, sisältäen hattutempun 23. helmikuuta 2008 ottelussa Middlesbroughia vastaan. Hän teki jälleen 5. maaliskuuta 2008 hattutempun ottelussa West Ham Unitedia vastaan, mikä tarkoitti Torresin olevan ensimmäinen Liverpool-pelaaja sitten Jack Balmerin vuoden 1946 marraskuussa, joka on onnistunut tekemään hattutempun kahdessa perättäisessä kotiottelussa. Myöhemmin maaliskuussa 2008 Torresin tehtyä osuman Readingia vastaan, hänestä tuli ensimmäinen pelaaja sitten Robbie Fowlerin kaudella 1995–1996, joka onnistui ylittämään 20 maalin rajapyykin liverpoolilaisseurassa. Huhtikuussa 2008 pelatussa Mestarien liigan puolivälieräottelussa Arsenalia vastaan hän onnistui maaliteossa ja nosti näin kauden kokonaismaalimääränsä 29:ään, mikä jätti varjoonsa muun muassa entisen Liverpool-legenda Michael Owenin henkilökohtaisen ennätyksen (28).


title: Fernando Torres

text: 4. toukokuuta 2008 Torres teki maalin ottelussa Manchester Cityä vastaan, mikä oli hänen kahdeksas perättäinen kotiottelussa. Hän sivusi samalla myös Roger Huntin aikaisemmin tehtyä ennätystä. Hän päätti kautensa 24 maalilla, osumalla vielä kertaalleen sarjan viimeisellä kierroksella Tottenham Hotspuria vastaan. Kyseisellä maalimäärällä hänestä tuli eniten ensimmäisellä kaudellaan maaleja tehnyt ulkomaalaispelaaja, entisen ennätyksen oltua Ruud van Nistelrooyn nimissä (23). Torres jakoi toisen sijan Emmanuel Adebayorin kanssa kauden parhaan maaliintekijän mittelössä, jonka voitti Cristiano Ronaldo 31 maalillaan. Ensimmäisellä kaudellaan Liverpoolissa Torres teki kaikki kilpailut mukaan lukien yhteensä 33 maalia ja nousi kannattajien suureksi suosikiksi.


title: Fernando Torres

text: Torres aloitti toisen kautensa Liverpoolissa lupaavasti tehden sarjan avausottelussa voittomaalin Sunderlandin vieraana. Ottelussa Aston Villaa vastaan hän loukkaantui reväytettyään takareitensä ja joutui olemaan sivussa kolme viikkoa. Torres palasi pelikentille Mestarien liigan ottelussa Marseillea vastaan. 27. syyskuuta 2008 pelatussa Merseysiden derbyssä paikallisvastustaja Evertonia vastaan hän onnistui maalinteossa kahdesti. Hän jatkoi maalitehtailujaan myös seuraavan viikon ottelussa osuen kahdesti Manchester Cityn verkkoon, joista ensimmäinen oli Liverpoolin pääsarjahistorian 1000. maali. Loukkaannuttuaan vuoden 2010 MM-kilpailujen hän joutui olemaan sivussa arviolta noin kaksi viikkoa. 22. lokakuuta 2008 Torresilla oli mahdollisuus pelata kasvattajaseuraansa Atlético Madridia vastaan vanhalla kotistadionillaan Vicente Calderónilla, mutta loukkaantumisen takia hän joutui kuitenkin jättämään ottelun väliin.


title: Fernando Torres

text: Torres teki paluunsa kotiottelussa West Bromwich Albionia vastaan, tultuaan vaihdosta kentälle 72. peliminuutilla. Lihasvaivat aiheuttivat kuitenkin ongelmia lähes koko alkukauden ajan ja hän joutuikin vetäytymään jälleen sairauslomalle, joka lopulta kesti vuoden loppuun saakka. 3. tammikuuta 2009 hän palasi jälleen loukkaantumisensa jäljiltä FA Cupin ottelussa Preston North Endiä vastaan. 1. helmikuuta 2009 hän palasi maalien makuun tehden kaksi maalia ottelussa Chelseaa vastaan. Huolimatta lyhyestä urastaan Liverpoolissa Torres valittiin seuran kaikkien aikojen 50 parhaimman pelaajan joukkoon äänestyksessä, jonka järjesti sanomalehti "The Times".


title: Fernando Torres

text: 10. maaliskuuta 2009 Torres kohtasi vanhan paikallisvastustajansa Real Madridin Mestarien liigan neljännesvälierissä. Hän ei pelannut ensimmäisessä osaottelussa loukkaantumisen takia, mutta kykeni pelaamaan toisessa osaottelussa. Hän onnistui tekemään avausmaalin ottelussa, joka repesi lopulta Liverpoolin 4–0-voittoon ja se eteni näin yhteistuloksella 5–0 puolivälierävaiheeseen. Neljä päivää myöhemmin ottelussa Manchester Unitedia vastaan Old Traffordilla hän teki 1–1-tasoitusmaalin. Ottelu päättyi Liverpoolin 4–1-voittoon. Torres teki Liverpool-uransa 50. maalin 24. toukokuuta 2009 sarjan viimeisellä kierroksella ottelussa Tottenham Hotspuria vastaan. Rajapyykin saavuttamiseen hänellä meni aikaa 84 ottelua.


title: Fernando Torres

text: Torres teki Liverpoolin kanssa 28. toukokuuta 2009 julkistetun jatkosopimuksen, jonka hän allekirjoitti 8. elokuuta 2009. Sopimuksen oli määrä pitää hänet seurassa vuoteen 2013, mutta sopimuksessa oli pykälä, jonka perusteella Liverpool olisi voinut pitää hänet jopa vuoteen 2014. 19. syyskuuta 2009 hän teki kaksi maalia voitollisessa ottelussa West Ham Unitedia vastaan, jonka seuraksena Liverpool nousi sarjan kärkikolmikkoon. Viikkoa myöhemmin hän teki kauden ensimmäisen hattutemppunsa murskavoitossa Hull Cityä vastaan. Lokakuun 2009 alussa Torres valittiin toisen kerran urallaan Valioliigan kuukauden pelaajaksi, onnistuttuaan viidesti maalinteossa syyskuun aikana. 25. lokakuuta 2009 hän oli jälleen voiton takuumies pahinta kilpakumppania Manchester Unitedia vastaan, kun hän onnistui tekemään ottelun avausmaalin. Vuoden 2009 viimeisessä ottelussa 29. joulukuuta Aston Villaa vastaan hän teki ottelun lisäajalla tärkeän osuman, joka toi liverpoolilaisseuralle täydet sarjapisteet. Maali oli Torresille hänen Valioliiga-uransa 50:s, jonka hän saavutti ennätysajassa. Hän pelasi kauden viimeisen ottelunsa 8. huhtikuuta 2010 UEFA Cupissa portugalilaista Benficaa vastaan, jossa hän teki kaksi maalia. 18. huhtikuuta 2010 ilmoitettiin Torresin olevan loppukauden sivussa polvivamman takia. Hänen kauden kokonaismaalimääräkseen tuli 22 pelatuissa 32 ottelussa ja hän oli toista kertaa joukkueensa paras maalintekijä.


title: Fernando Torres

text: Kesällä 2010 joukkueen uudeksi päävalmentajaksi tullut Roy Hodgson ilmoitti alkajaisiksiin, että Torres ei ole kaupan huolimatta muiden seurojen kiinnostuksista. Hän pelasi kauden ensimmäisen ottelun 14. elokuuta 2010 sarja-avauksessa Arsenalia vastaan. Kaksi viikkoa myöhemmin 28. elokuuta 2010 hän teki kauden ensimmäisen maalinsa ottelussa West Bromwich Albionia vastaan. Maali oli hänen 50. Anfieldillä kaikki ottelut mukaan lukien. Toisin kuin edelliset, kausi ei lähtenyt Torresin osalta hyvin käyntiin, sillä hän onnistui seuraavan kerran maalinteossa vasta 24. lokakuuta 2010 ottelussa Blackburn Roversia vastaan. Hän onnistui jatkamaan maaliputkeaan myös seuraavassa ottelussa Chelseaa vastaan, jossa hän osui kahdesti. Vuoden 2011 ensimmäisessä ottelussa Bolton Wanderersia vastaan hän teki 1–1-tasoitusosuman. Liverpool voitti lopulta ottelun lisäajalla.


title: Fernando Torres

text: 27. tammikuuta 2011 Chelsea teki Torresista ostotarjouksen, jonka liverpoolilaisseura kuitenkin hylkäsi. Seuraavana päivänä Torres jätti seuralleen kirjallisen siirtopyynnön.


title: Fernando Torres

text: 31. tammikuuta 2011 lehtitiedot kertoivat hänen siirtyvän Chelseaan 58 miljoonan euron siirtokorvauksella. Myöhemmin samana päivänä Liverpool vahvisti hyväksyneensä Chelsean tekemän ostotarjouksen Torresista. Torres oli kertonut itse, että halusi pelata Chelseassa. Siirron myötä hänestä tuli Valioliigan historian kallein pelaaja. Hän solmi joukkueen kanssa 5½-vuotisen sopimuksen.


title: Fernando Torres

text:
Torres teki ensiesiintymisensä Chelseassa 6. helmikuuta 2011 ottelussa vanhaa seuraansa Liverpoolia vastaan, jonka voitti lopulta Liverpool numeroin 1–0. Torresin alku lontoolaisseurassa oli hyvin vaikea, sillä hän ei kovista ennakko-odotuksista huolimatta onnistunut tekemään ainuttakaan maalia ensimmäisten kahden kuukauden aikana. Ensimmäistä kertaa hän joutui avauskokoonpanon ulkopuolelle 2. huhtikuuta 2011 ottelussa Stoke Cityä vastaan. Hän onnistui lopulta tekemään ensimmäisen maalinsa joukkueessa 23. huhtikuuta 2011 ottelussa West Ham Unitedia vastaan, joka päätti yhteensä 903 minuuttia kestäneen maalittoman jakson. Maali jäi myös lopulta Torresin ainoaksi kaikkiaan 18 pelaamassaan ottelussa puolikkaan kauden aikana lontoolaisseurassa.
Kauden avausottelussa 14. elokuuta 2011 Chelsea kohtasi vieraskentällä Stoke Cityn, joka päättyi maalittomaan tasapeliin. Ottelun jälkeen Torresin pelaamisen kehuttiin olleen terävää sekä hänen onnistuneen hakeutumaan hyvin vapaisiin tiloihin pelattavaksi. Toisen maalinsa kokonaisuudessaan ja ensimmäisen kuluvalla kaudella lontoolaisseurassa hän onnistui tekemään 18. syyskuuta 2011 ottelussa Manchester Unitedia vastaan. Kauden toisen maalinsa hän teki kotiottelussa Swansea Cityä vastaan. Kymmenen minuuttia maalinsa jälkeen Torres ajettiin kentältä pois suoralla punaisella kortilla Mark Goweriin kohdistuneen kahden jalan liukutaklauksen takia. Suorasta punaisesta kortista seurasi automaattisesti kolmen ottelun pelikielto. 19. lokakuuta 2011 pelatussa Mestarien liigan ottelussa belgialaista Genkiä vastaan hän teki kaksi maalia. Seuraavan kerran maalinteossa hän onnistui 18. maaliskuuta 2012 FA Cupin puolivälierissä Leicester Cityä vastaan kaksi kertaa, jonka lisäksi hän antoi kaksi maaliin johtanutta syöttöä. Maalit päättivät hänen 24 ottelun mittaiseksi venyneen maalittoman putkensa. 31. maaliskuuta 2012 Torres teki ensimmäisen maalinsa Valioliigassa sitten kauden avausmaalinsa 19. syyskuuta 2011, kun Chelsea voitti Aston Villan numeroin 4–2.


title: Fernando Torres

text: 24. huhtikuuta 2012 Torres otettiin vaihdosta kentällä ottelun loppuhetkillä Mestarien liigan välierien toisessa osassa espanjalaista Barcelonaa vastaan. Hetken oltuaan kentällä hän pääsi läpiajoon ja viimeisteli Chelsean 2–2-tasoitusosuman, joka varmisti samalla lontoolaisseuran paikan loppuotteluun. Hän teki ensimmäisen hattutemppunsa Chelseassa 29. huhtikuuta 2012 kotiottelussa Queens Park Rangersia vastaan. 19. toukokuuta 2012 pelatussa Mestarien liigan loppuottelussa saksalaista Bayern Münchenia vastaan, Torres vaihdettiin kentälle ottelun toisella puoliajalla saksalaisten avausmaalin jälkeen. Chelsea kuitenkin onnistui tasoittamaan ottelun 1–1 lisäajalla ja voitti lopulta rangaistuspotkukilpailuun venyneen jännitysnäytelmän numeroin 4–3. Torres pelasi lontoolaisseurassa ensimmäisellä kokonaisella kaudellaan yhteensä 49 ottelua ja teki niissä 11 maalia.


title: Fernando Torres

text: Kaudella 2012-2013 Torres onnistui tekemään huikeat 22 maalia.


title: Fernando Torres

text: Lontoolaisseuran päävalmentajaksi palannut portugalilainen José Mourinho valitsi Torresin avauskokoopanoon kauden ensimmäisessä ottelussa Hull Cityä vastaan. Torresia rikottiin ottelun 5. peliminuutilla rangaistusalueen sisällä, josta seurauksena pallo vietiin pilkulle. Hän teki kauden ensimmäisen maalinsa 30. elokuuta 2013 pelatussa UEFA Super Cupin loppuottelussa Bayern Münchenia vastaan. 28. syyskuuta 2013 hän sai punaisen kortin White Hart Lanella vierasottelussa Tottenham Hotspuria vastaan, tultuaan varoitetuksi toisen kerran keltaisella kortilla.


title: Fernando Torres

text: Torres valittiin 100:nnen kerran Chelsea-urallaan avauskokoopanoon 22. lokakuuta 2013 Mestarien liigan lohkovaiheen ottelussa saksalaista Schalkea vastaan. Hän viimeisteli juhlaottelussaan kaksi maalia, jonka lontoolaisseura vei nimiinsä numeroin 3–0. Hänen kauden ensimmäinen osumansa Valioliigassa syntyi 27. lokakuuta 2013 ottelussa kärkijoukkue Manchester Cityä vastaan, jonka lisäksi hän tarjosi syötön André Schürrlen tekemään ensimmäiseen maaliin.


title: Fernando Torres

text: 31. elokuuta 2014 Torres siirtyi kaksivuotisella lainasopimuksella italialaisseura Milaniin. Hän teki ensiesiintymisensä uudessa seurassaan 20. syyskuuta 2014 ottelussa Juventusta vastaan, kun hän korvasi kentältä vaihtoon otetun Andrea Polin. Kaksi päivää myöhemmin hän teki ensimmäisen maalinsa joukkueessa ottelussa Empolia vastaan.


title: Fernando Torres

text: 27. joulukuuta 2014 Chelsea ilmoitti Torresin siirron Milanin kanssa muuttuvan pysyväksi 5. tammikuuta 2015 alkaen. Samana päivänä espanjalaiset urheilulehdet "Marca" ja "AS" uutisoivat Torresin palaavan kasvattajaseuraansa Atlético Madridiin, jossa osana kauppaa Alessio Cerci matkaa lainasopimuksella Milaniin.


title: Fernando Torres

text: 29. joulukuuta 2014 Atlético Madrid vahvisti virallisesti Torresin palaavan takaisin kasvattajaseuraansa lainasopimuksella. Sopimus on pituudeltaan 1½-vuotinen, joka ulottuu kesään 2016 asti.


title: Fernando Torres

text: Torres pelasi vuonna 2001 Englannissa alle 16-vuotiaiden EM-lopputurnauksessa, jonka Espanja voitti ja jossa hänet valittiin turnauksen parhaaksi pelaajaksi.


title: Fernando Torres

text: Syyskuussa 2001 Torres oli mukana alle 17-vuotiaiden MM-kisoissa Trinidad ja Tobagossa ja heinäkuussa 2002 Norjassa alle 19-vuotiaiden Euroopan-mestaruuden voittaneessa joukkueessa. Torres valittiin turnauksen pelaajaksi, ja hän oli myös turnauksen paras maalintekijä. Alle 21-vuotiaiden maajoukkueessa hän debytoi vuonna 2002.


title: Fernando Torres

text: 6. syyskuuta 2003 Torres pelasi ensimmäisen ottelunsa miesten maajoukkueessa. Vastustajana oli Portugali. Ensimmäisen maajoukkuemaalinsa hän teki 28. huhtikuuta 2004 Italiaa vastaan. Torres edusti maataan vuoden 2004 EM-kisoissa. Vuoden 2006 MM-kisojen karsinnoissa hän auttoi maaleillaan Espanjan selviytymään lopputurnaukseen. Itse turnauksessa hän viimeisteli kolme maalia. Vuoden 2008 EM-kisoissa hän teki kaksi maalia. Niistä toinen ratkaisi Espanjalle Euroopan-mestaruuden Saksaa vastaan pelatussa loppuottelussa. Vuoden 2012 EM-kisoissa Torres voitti maalikuninkuuden 3 maalilla ja yhdellä syötöllä. Espanja voitti mestaruuden toisen kerran peräkkäin.


title: Fernando Torres

text: Fernando Torresilla on sisko Mari Paz (s. 1976) ja veli Israel Torres Sanz (s. 1977). Torresin äidin nimi on Flori Torres Sanz ja isän nimi Jose Torres Sanz.


title: Fernando Torres

text: Torres avioutui 27. toukokuuta 2009 pitkäaikaisen tyttöystävänsä Olalla Domínguezin kanssa El Escorialissa. Pari sai 8. heinäkuuta 2009 tyttölapsen, jolle annettiin nimeksi Nora. 6. joulukuuta 2010 Torresille ja Domínguezille syntyi poika, Leo.


title: Fernando Torres

text: Torres esiintyi näyttelijä Natalia Verbeken kanssa El Canto del Loco -yhtyeen ”Ya nada volverá a ser como antes” -musiikkivideolla. Hän myös esiintyi cameoroolissa "" -elokuvassa ja "7 vidas" -televisiosarjassa.


title: Ransu

text: Ransu Karvakuono on TV2:n lastenohjelmassa Pikku Kakkosessa esiintyvä koirahahmoinen käsinukke. Rodultaan Ransun sanotaan olevan keskikokoinen videonoutaja. Hahmon äänenä on alusta asti ollut Pertti Nättilä.


title: Ransu

text: Hahmon loi Eevaliisa Holma-Kinnunen vuonna 1977 Sysmän Onkiniemen kylän Musta & Valkea Ratsu -nukketeatterin tarpeisiin. Hän nimesi hahmon aluksi Franciscus Assisilaisen mukaan Fransiscukseksi. Ensiesiintyminen Yleisradion Pikku Kakkosessa oli 4. lokakuuta 1978. Lasten oli hankala ääntää hahmon nimeä, joten nimi muutettiin Ransuksi.


title: Ransu

text: Ransu on kuulunut Pikku Kakkosen vakiohahmoihin vuodesta 1978. Tuolloin ohjelman juontajalle etsittiin paria, ja tekijät päättivät ihmisjuontajan sijasta hankkia nuken. Ohjelmassa on tällä hetkellä käytössä toinen Ransu-nukke ensimmäisen kuluttua käytön seurauksena loppuun.


title: Ransu

text: Paitsi Pikku Kakkosen juontajana, Ransu on esiintynyt myös osana Karvakuonot-kolmikkoa. Myös kaksi muuta karvakuonoa, Riku ja Eno-Elmeri ovat Eevaliisa Holma-Kinnusen luomuksia. Ransu on yksi Pikku Kakkosen tunnetuimpia hahmoja, ja hänestä on vuosikymmenien varrella muodostunut ohjelman symboli. Ransu on esiintynyt satunnaisesti myös Pikku Kakkosen ulkopuolella: hän on muun muassa vieraillut Uutisvuodon kilpailijana sekä haastatellut tasavallan presidenttejä Mauno Koivistoa ja Tarja Halosta. Ransu on uransa aikana haastatellut myös monia muita julkisuuden hahmoja, muun muassa eduskunnan puhemiehiä Kalevi Sorsaa ja Ilkka Suomista. Valtioneuvos Johannes Virolaisen hän tapasi Vironperässä. Lukuisia taiteilijoita, kirjailijoita ja muita julkisuuden henkilöitä on lähes kolmenkymmenen vuoden aikana kuulunut Ransun tuttavapiiriin.


title: Ransu

text: Ransun sukulaisiksi mainitaan Tosca-äiti, Berhand-setä, Mauri Mosso, Risto Lupus, Aaro ja nuorin veli Pahnanpohjimmainen.


title: Ransu

text: Ransulle on omistettu leikkipuisto Pirkkalassa nukettajansa Pertti Nättilän asuinkunnan mukaan. Vuonna 1998 avatussa Ransupuistossa on akateemikko Kain Tapperin muotoilema pronssiin valettu Ransun näköispatsas. Patsaan toinen versio sijaitsee TV2:n toimipisteen aulassa Tampereen Ristimäessä.


title: Ransu

text: Yleisradio uutisoi syyskuussa 2010, että Ransu alkaa isännöidä lasten kulttuuri- ja toimintakeskusta Ransulaa Pirkkalassa. Ransulaa suunnitellaan Pyhäjärven rannassa sijaitsevaan Juhlatalo Rantaniittyyn, ja keskuksen arvioidaan avattavan vuonna 2012.


title: Ransu

text: Eräs merkittävimmistä tapauksista Ransun elämässä sattui ohjelmantekomatkalla Berliinissä 1989, kun Berliinin muuri murtui yllättäen kesken matkaa. Tapaus saatiin taltioiduksi osittain videolle ja valokuviin. Ransu kommentoi murtumista myöhemmin Pikku Kakkosessa.


title: Ransu

text: Ransu esiintyy myös pelastustoimintaan liittyvistä videoista ja muusta materiaalista koostuvassa "Ransun pelastuskoulussa".


title: Ransu

text: Ransu sai Suomen itsenäisyyden 100. juhlavuotena 2017 kutsun Itsenäisyyspäivän vastaanottoon, eli Linnan juhliin. Se on ensimmäinen koskaan sinne kutsun saanut fiktiivinen hahmo.


title: Kaltag

text: Kaltag on kaupunki Alaskassa. Se sijaitsee Yukonjoen länsirannalla 120 kilometriä länteen Galenasta, 10 metriä korkealla jyrkänteellä Nulato Hillsin juurella. Kaupunki on länteen Innoko National Wildlife Refuge -luonnonsuojelualueesta.


title: Kaltag

text: Vuoden väestönlaskennassa sen asukasluku oli 230. Näistä etnisesti 84,35% kuului Amerikan alkuperäiskansoihin.


title: Kaltag

text: Kaltag oli alue, jota ympäröivien kylien athabaskeihin kuuluva koyokon-heimo käytti hautausmaanaan. Se sijaitsi vanhan kuljetusreitin varrella. Reitti johti lähteen vuorten halki Unalakleetiin. Athabaskeilla oli vuosittain alueella tilapäisiä leirejä, joita he käyttivät kunnes villiriista vaelsi muualle.


title: Kaltag

text: Venäläiset antoi kylälle nimen Kaltag samannimisen koyokon-intiaanin mukaan.


title: Kaltag

text: Vuonna 1839 isorokkoepidemia tappoi suuren osan alueen asukkaista.


title: Kaltag

text: Alaskan ostamisen jälkeen Yukonjoen pohjoisrantaa pitkin vedettiin Yhdysvaltain armeijan lennätinlinja. Kauppa-asema avattiin noin 1880, juuri ennen vuosien 1884-1885 kultaryntäystä. Höyrylaivat operoivat pitkin Yukonjokea kuljettaen tarvikkeita kullankaivajille, huippuvuosi oli 1900, jolloin joella kulki 46 laivaa. Vuonna 1900 tuhkarokko ja ruokapula vähensivät väkilukua kolmanneksella. Kaltagin kylä perustettiin epidemian jälkeen kun kolmen läheisen kylän asukkaat muuttivat alueelle.


title: Kaltag

text: 1880-luvulla alueella oli pieni kultaryntäys. Vuonna 1906 kullanetsijät muuttivat Fairbanksiin ja Nomeen. Galenan lyijykaivokset alkoivat toimia vuonna 1919. Kaltag oli kaivoksista alajuoksuun ja sen merkitys kaivajien kuljetusreittinä kasvoi. 1940-luvulla kaivostoiminta alkoi ehtyä, samoin Kaltagin merkitys.


title: Kaltag

text: Vanha hautausmaa sortui jokeen noin 1937. Lentokenttä ja terveysasema avattiin 1960-luvulla.


title: Kaltag

text: Nykyään Kaltagin tärkein tapahtuma on viikon kestävä Stick Dance Festival (keppitanssifestivaali). Kaltagin talous perustuu paljolti metsästykseen ja kalastukseen.


title: Rafaela Seppälä

text: Rafaela Violet Maria Seppälä (s. 22. syyskuuta 1954 Helsinki) on Sanoman pääomistajia ja Lehtikuvan entinen toimitusjohtaja.


title: Rafaela Seppälä

text: Seppälä opiskeli valtio- ja yhteiskuntatieteitä Pariisissa ja valmistui Columbian yliopiston journalistikoulusta New Yorkista vuonna 1976. Ennen siirtymistään Helsinki Median palvelukseen vuonna 1998 Seppälä työskenteli kuvatoimittajana ja toimittajana Agence France-Pressellä, Le Figarossa, UPI:ssa ja Ilta-Sanomissa. Seppälästä tuli Lehtikuvan toimitusjohtaja vuonna 2001. Hän erosi tehtävästä vuoden 2004 lopussa.


title: Rafaela Seppälä

text: Seppälä on Sanoman hallituksen jäsen vuodesta 2008. Hän on Kiasman Tukisäätiön perustajajäsen ja ensimmäinen puheenjohtaja, Guggenheim Helsingin Tukisäätiön hallituksen jäsen sekä Guggenheim Helsinkiin -yhdistyksen perustaja ja hallituksen puheenjohtaja. Seppälä on toiminut myös hyväntekeväisyystehtävissä, esimerkiksi Sydäntutkimussäätiön ja Suomen lasten ja nuorten säätiön hallituksissa.


title: Rafaela Seppälä

text: Seppälän vanhemmat olivat Rafael ja Patricia Seppälä. Hän on Robin Langenskiöldin sisarpuoli ja Aatos Erkon sisarentytär. Seppälä on naimisissa galleristi Kaj Forsblomin kanssa. Hänellä on kaksi lasta aiemmasta liitosta.


title: Jorma Kalenius

text: Jorma Valdemar Kalenius (10. marraskuuta 1941 – 5. heinäkuuta 1996) oli suomalainen kitaristi, basisti ja laulaja. Hän aloitti uransa 1950-luvun lopulla Elvis Presleyn innoittamana ja perusti kavereidensa kanssa rockyhtyeen "Jorma Kalenius & His Rock Devils", joka levytti 23. toukokuuta 1960 EP:n "ROCK". Yhtyeensä hajottua vuoden 1961 paikkeilla Kalenius vaihtoi kitaran bassoon ja ehti vierailla yhtyeissä kuten: Esquires (1962–1966), Johnny Liebkindin Frankies (1966–1969), Pepe & Paradise (1969) ja Lemon (1972–1974), jonka jälkeen Kalenius lopetti soittamisen kokonaan.


title: Mario Kempes

text: Mario Alberto Kempes (s. 15. heinäkuuta 1954, Belville, Córdoban provinssi, Argentiina) on argentiinalainen entinen jalkapalloilija.


title: Mario Kempes

text: Lempinimellä "El Matador (Matador=Härkätaistelija, kirjaimellisesti tappaja)" tunnettu Kempes oli yksi aikansa parhaista hyökkääjistä. Suuren yleisön tietoisuuteen hän nousi lopullisesti vuonna 1977 siirtyessään Eurooppaan, Valencian riveihin. Valenciassa vietettyjen vuosien aikana hän voitti muun muassa kaksi peräkkäistä Primera Divisiónin maalikuninkuutta.


title: Mario Kempes

text: Parhaiten Kempes muistetaan silti maajoukkuepeleistä, joita hän pelasi vuosina 1973–1982 yhteensä 43, maaleja syntyi 20. Hän edusti Argentiinan jalkapallomaajoukkuetta MM-kisoissa kolme kertaa; vuosina 1974, 1978 ja 1982. Vuoden 1978 turnaus päättyi Argentiinan voittoon, ja Kempes voitti kuudella maalillaan turnauksen maalikuninkuuden. Samana vuonna arvostettu lehti "El Mundo" valitsi hänet Etelä-Amerikan parhaaksi jalkapalloilijaksi. Kempes on valittu myös FIFA 100 -listalle, johon Pelé valitsi mielestään 125 maailman kaikkien aikojen parasta elävää jalkapalloilijaa.


title: Schweppes

text: Schweppes on virvoitusjuomatuoteperhe, jota Suomen markkinoille valmistaa Sinebrychoff.


title: Schweppes

text: Schweppes-emoyhtiön perustaja Jacob Schweppe keksi vuonna 1783 uuden tavan tuottaa hiilihappopitoisia kivennäisvesiä. Tonic Water ja Ginger Ale ovat kuuluneet yhtiön tuotteisiin vuodesta 1870. Vuodesta 1951 emoyhtiö on myynyt valmistuslisenssejä ulkomaille.


title: Schweppes

text: Schweppes yhdistyi vuonna 1969 brittiläisen Cadburyn kanssa Cadbury Schweppes -yhtiöksi. Toukokuussa 2008 makeisyhtiö erotti virvoitusjuomavalmistuksen Dr Pepper Snapple Group -yhtiöksi ja otti nimekseen jälleen Cadbury.


title: Schweppes

text: "Tällä hetkellä markkinoilla:""Aiemmin markkinoilla:"


title: László Rajk

text: László Rajk (8. toukokuuta 1909 – 15. lokakuuta 1949) oli unkarilainen poliitikko ja kommunistijohtaja, joka toimi uransa aikana muun muassa maan ulkoministerinä. Rajk tuomittiin 24. syyskuuta 1949 järjestetyssä näytösoikeudenkäynnissä kuolemaan syytettynä salaliitosta kommunistihallituksen kaatamiseksi Jugoslavian Josip Broz Titon kanssa.


title: László Rajk

text: Rajk oli kenkäkaupan omistajan poika. Hän liittyi nuorena Unkarin kommunistipuolueseen, hänet erotettiin Budapestin yliopistosta poliittisen toimintansa vuoksi. Rajk työskenteli rakennustyöläisenä vuoteen 1936 asti. Hän taisteli kansainvälisessä prikaatissa tasavaltalaisten puolella Espanjan sisällissodassa. Sodan loputtua hän pakeni Ranskaan, jossa hänet vangittiin.


title: László Rajk

text: Rajk palasi Unkariin vuonna 1941. Gestapo kidutti ja kuulusteli häntä, mutta tuloksetta. Hän oli vangittuna puna-armeijan tuloon asti vuoteen 1945. Antifasistisen hallituksen kommunistisen maatalousministerin Imre Nagyn aloittaman maareformin johdosta maanomistajien lukumäärä Unkarissa nousi huomattavasti keväällä 1945. Marraskuun 1945 vaaleissa pienviljelijäpuolue sai 57 prosenttia äänistä, kommunistit saivat vain 17 prosenttia. Neuvostoliiton Unkarin johtajan, marsalkka Vorošilovin määräyksestä pienviljelijäpuolue ei saanut yksin muodostaa hallitusta. Vorošilov perusti hallituskoalition, jossa kommunisteilla olivat tärkeimmät virat. Tärkeään sisäministerin virkaan valittiin Rajk. Rajk perusti salaisen poliisin AVO. Salainen poliisi alkoi vangita pienviljelijäpuolueen ja Kansallisen talonpoikien puolueen jäseniä. Lukuisia kokeneita henkilöitä molemmista puolueista pakeni ulkomaille.


title: László Rajk

text: Elokuun vaalit 1947 olivatkin menestys kommunisteille. Vasemmisto sai yli 60 prosenttia äänistä. Rajkista tuli Unkarin ulkoministeri mutta hänet pidätettiin toukokuussa 1949. Hänet saatiin tunnustamaan olleensa fasisti, Gestapon agentti ja myönsi yhteistyön Titon kanssa näytösoikeudenkäynnissä syyskuussa 1949. Hänet teloitettiin lokakuussa 1949. Keväällä 1956 Mátyás Rákosi myönsi Rajkin oikeudenkäynnin ja kuolemantuomion olleen poliittinen, vaikka yrittikin siirtää vastuuta ÁVH:n johdolle. Rajkin maineen palauttaminen ja uudelleen hautajaiset valtion menoin 6. lokakuuta 1956 muodostuivat opposition mielenosoitukseksi ja Unkarin kansannousun alkutapahtumaksi.


title: La Renga

text: La Renga on argentiinalainen rock-yhtye, joka perustettiin vuonna 1988. Yhtyeen ensimmäinen levytys oli vuonna 1991 julkaistu "Esquivando charcos". Vuonna 2001 julkaistulla livelevyllä "Insoportablemente en Vivo" oli cover Neil Youngin kappaleesta "Hey, Hey, My, My (Into the Black)".


title: Ministry

text: Ministry on yhdysvaltalainen vuosina 1981–2008 ja 2011–tähän päivään toimiva industrial metal -yhtye. Synthpop-yhtyeenä aloittanut Ministry vaihtoi tyylilajinsa industrial metalliin 1980-luvun loppupuolella. Yhtye nousi laajemman yleisön tietoisuuteen vuonna 1991 singlellään "Jesus Built My Hotrod".


title: Ministry

text: Ministryn johtohahmo Al Jourgensen perusti yhtyeen Chicagossa vuonna 1981. Alkuperäiseen kokoonpanoon kuului Jourgensenin lisäksi Stephen George (rummut). Alkuaikoina yhtyeen tyyli oli lähinnä uuden aallon syntikkapoppia, joka eroaa merkittävästi sen myöhemmästä tyylistä. Yhtyeen debyyttialbumi, "With Sympathy", myi hitaasti, mutta ylsi kuitenkin Billboard Top 100 -listalle.


title: Ministry

text: Vuonna 1985 Ministry vaihtoi levy-yhtiötä ja julkaisi seuraavan vuonna toisen albuminsa nimeltä "Twitch". Se myi kohtalaisen hyvin. Tyyli oli edelleen elektronista musiikkia, mutta oli muuttunut aavistuksen raskaampaan suuntaan.


title: Ministry

text: "Twitchin" jälkeen Ministryn tyyli muuttui radikaalisti, kun he alkoivat soittaa myös sähkökitaralla. Näihin aikoihin Jourgensen myös hankki yhtyeeseen The Blackouts -yhtyeen basistin, Paul Barkerin. Seuraava albumi "The Land of Rape and Honey" julkaistiin lokakuussa 1988. Albumi menestyi ja sitä pidetään merkkiteoksena industrial metallin saralla.


title: Ministry

text: Seuraava albumi "The Mind is a Terrible Thing to Taste" ilmestyi jo vuonna 1989. Ministryn tyyli oli muuttunut edelleen aggressiivisempaan suuntaan. Levy myi kultaa Yhdysvalloissa.


title: Ministry

text: Vuonna 1991 yhtye julkaisi singlen "Jesus Built My Hotrod". Siitä tuli yhtyeen siihen asti suurin hitti ja sen musiikkivideo pyöri paljon MTV:llä. Vuonna 1992 julkaistu albumi "Psalm 69: The Way to Succeed and the Way to Suck Eggs" on yhtyeen myydyin ja sen suurimpia hittejä olivat edellä mainitun singlen lisäksi "N.W.O", "Just One Fix" ja "Psalm 69".


title: Ministry

text: Seuraava albumi, "Filth Pig" julkaistiin vuonna 1996. Se menestyi heikommin kuin edeltäjänsä. Ministryn tyyli oli muuttunut hitaammaksi ja raskaammaksi ja siinä oli piirteitä doom metalista.


title: Ministry

text: Vuosi 1999 oli Ministrylle vaikea, kun heidän entinen kitaristinsa William Tucker teki itsemurhan asunnossaan. He omistivat samana vuonna ilmestyneen albumin nimeltä "Dark Side of the Spoon" Tuckerille. Vuoden 1999 albumin jälkeen yhtye jätti levy-yhtiönsä Warner Brosin ja julkaisi best of -levyn "Greatest Fits" ja live-albumin "Sphinctour".


title: Ministry

text: Noin vuoden 2001 tienoilla Jourgensen lähes menetti kätensä myrkyllisen hämähäkin purtua häntä. Lääkäreiden amputoitua hänen varpaansa Jourgensen kertoi ymmärtäneensä, että hänen heroiiniriippuvuutensa voisi vaarantaa hänen toimeentulonsa ja keskittyi taas musiikkiin. Vuonna 2003 julkaistiin "Animositisomina". Se oli ensimmäinen studioalbumi uudella levy-yhtiöllä, Sanctuary Recordsilla. Albumin kappale "The Light Pours Out Of Me" oli alun perin Magazine-yhtyeen kappale. Jo vuoden kuluttua edellisestä Ministryn yhdeksäs studioalbumi, "Houses of the Molé" ilmestyi. Useat levyn kappaleista ovat Bush-vastaisia. Samana vuonna julkaistiin "Early Trax", joka sisälsi julkaisemattomia kappaleita vuosilta 1981-1984, sekä niistä tehtyjä remixejä. Vuoden sisällä Ministry julkaisi myös kokoelma-albumin sekä eräänlaisen sivuprojektikokoelman, jossa oli kappaleita sellaisilta nimiltä kuten Pailhead ja Acid Horse.


title: Ministry

text: Ministryn pudottua pois suurempien levy-yhtiöiden listoilta Jourgensen perusti vaimonsa kanssa levy-yhtiön 13th Planet Records, joka on sittemmin julkaissut lähinnä Jourgensenin yhtyeiden musiikkia. Se julkaisi Ministryn kymmenennen studioalbumin "Rio Grande Blood" toukokuussa 2006. Albumin sanoitukset, kuten myös edellisellä albumilla, käsittelevät paljon politiikkaa ja ovat Bush-vastaisia.


title: Ministry

text: Ministryn viimeiseksi studioalbumiksi oli tarkoitus jäädä "The Last Sucker". Se oli myös viimeinen osa ”anti-Bush”-trilogiaa. Yhtyeen jäähyväiskiertue käynnistyi Pohjois-Amerikassa maaliskuussa 2008. Viimeisen keikkansa se soitti Dublinissa kesäkuussa, jonka jälkeen yhtye hajosi. Vuonna 2009 julkaistiin cover-albumi "Cover Up" nimellä Ministry & Co-Conspirators. Myös livealbumi jäähyväiskiertueelta julkaistiin, nimellä "Adios… Puta Madres".


title: Ministry

text: 7. elokuuta 2011 kerrottiin, että yhtye tekee comebackin ja että se esiintyy muun muassa Wacken Open Air -metallifestivaaleilla kesällä 2012. Myöhemmin Ministry kertoi sivuillaan julkaisevansa uuden studioalbumin, "Relapsen", keväällä 2012.


title: Ministry

text: Ministryn kitaristi Mike Scaccia kuoli 23. joulukuuta 2012 sydänkohtaukseen. Tämän seurauksena Jourgensen ilmoitti syyskuussa 2013 julkaistavan "From Beer to Eternity" -albumin yhtyeen viimeiseksi. Syksyllä 2017 julkaistaan kuitenkin uusi levy, AmeriKKKant.


title: Citigroup

text: Citigroup on maailman suurimpia rahoitusalalla toimivia yrityksiä.


title: Citigroup

text:
Yritys oli sijalla 8 liikevaihdon suuruutta vertailevalla Fortune 500 -listalla vuonna 2008. Vastaavalla vuoden 2015 listalla pankkikonserni oli pudonnut sijalle 28 (liikevaihto laskenut 90,646 mrd. dollariin). Useisiin talouslukuihin pohjautuvalla, maailman suurimpia julkisesti noteerattuja yrityksiä vertailevalla Forbes Global 2000 -listalla Citigroup sai vuonna 2016 sijan 13. Yrityksen markkina-arvoksi laskettiin 138,1 miljardia USD (toukokuussa 2016). Pankkikonsernin palveluksessa oli 231 000 työntekijää (2015).
Taseella mitaten (1 731,21 mrd. USD) pankki luokiteltiin vuonna 2016 (samoin 2015) maailman 13. suurimmaksi julkisesti noteeratuksi pankiksi. Maailmanlaajuisten rahoitusmarkkinoiden vakautta seuraavan Financial Stability Boardin loppuvuoden 2015 listalla pankki luetellaan yhtenä merkittävimmistä maailman 30 keskeisimmistä pankista (G-SIBs, maailmanlaajuisesti systemaattisesti tärkeät pankit).


title: Citigroup

text: Yrityksen historia alkaa vuodesta 1812, jolloin City Bank of New York (nykyään Citibank) perustettiin.


title: Citigroup

text: Pankki ajautui vaikeuksiin finanssikriisin aikana syksyllä 2008. Yhdysvaltain valtio antoi sille 25 miljardia dollaria lokakuussa 2008. Pankki erotti 75 000 työntekijäänsä. Valtio lunasti marraskuussa 20 miljardilla lisää pankin osakkeita sen vakavaraisuuden tukemiseksi.


title: Bixente Lizarazu

text: Bixente Lizarazu (s. 9. joulukuuta 1969 Saint-Jean-de-Luz, Ranska) on ranskalainen jalkapalloilija, joka kuuluu Ranskan baskivähemmistöön. Hänen pelipaikkansa oli puolustaja.


title: Bixente Lizarazu

text: Lizarazu oli 1990-luvulla Euroopan tunnetuimpia ja arvostetuimpia puolustajia. Pienestä koostaan huolimatta hän kuului Ranskan maajoukkueen vakiokokoonpanoon ja pelasikin maajoukkuessa 97 ottelua, joissa hän teki kaksi maalia, kunnes vetäytyi maajoukkuetehtävistä elokuussa 2004. Maajoukkueurallaan hän voitti maailmanmestaruuden 1998, Euroopan-mestaruuden 2000 ja Maanosaliittojen Cupin kahdesti.


title: Bixente Lizarazu

text: Lizarazu on menestynyt myös seurajoukkueissa. Ensimmäinen huipputason seura hänen urallaan oli Bordeaux, jonka riveissä hän pelasi muun muassa UEFA Cupin finaalissa vuonna 1996. Bordeaux'sta Lizarazu siirtyi baskiseura Athletic Bilbaoon, jossa hän oli ensimmäinen muualta kuin Espanjasta kotoisin oleva pelaaja. Seuraava seura oli Bayern München, jossa hän voitti vuosina 1997–2001 kaksi Bundesliigan mestaruutta, neljästi Saksan cupin, neljästi Saksan supercupin, Mestarien liigan ja seurajoukkueiden maailmanmestaruuden. Seitsemän Münchenissä vietetyn vuoden jälkeen Lizarazu siirtyi kotimaahansa, Marseille'hin kaudeksi 2004, mutta ei sopeutunut riittävästi joukkueeseen ja ympäristöön, joten hän palasi takaisin Baijeriin vain kuuden kuukauden jälkeen. Lizarazun perinteinen pelinumero 3 oli tällä välin annettu Lúciolle, joten hän valitsi syntymävuoteensa viittaavan numeron 69.


title: Bixente Lizarazu

text: Lizarazu on nähnyt myös menestyksen varjopuolet. Hän on joutunut terroristijärjestö ETA:n hyökkäyksien kohteeksi ja saanut siltä jopa tappouhkauksia.


title: Bixente Lizarazu

text: Ranskan Baskimaassa on Bixente Lizarazun mukaan nimetty stadion.


title: Kasaan

text: Kasaan on kaupunki Alaskassa Prince of Walesin saarella.


title: Kasaan

text: Vuoden väestönlaskennassa sen asukasluku oli 39. Näistä 51,28 % oli etnisesti valkoisia ("white") ja 38,46 % Amerikan alkuperäiskansoihin kuuluvia.


title: Nikiaan rauha

text: Nikiaan rauha oli Ateenan ja Spartan vuonna 421 eaa. solmima rauhansopimus. Se lopetti peloponnesolaissodan ensimmäisen osan, jota oli kestänyt kymmenen vuotta.


title: Nikiaan rauha

text: Rauhan taustana oli se, että Sparta oli hävinnyt Pyloksen ja Sfakterian taistelut vuonna 425 eaa. Samalla oli ateenalaisten sotavangiksi jäänyt 120 spartalaista. Tämän jälkeen Sparta ei enää ollut uskaltanut hyökätä Ateenaan, koska se pelkäsi että ateenalaiset tappaisivat kostoksi sotavankinsa. Sparta valtasi kuitenkin Amfipoliin vuonna 424 eaa. Samana vuonna Ateena kärsi tappion Delionin taistelussa Boiotiassa. Vuonna 422 eaa. Brasidaan johtamat spartalaiset kukistivat ateenalaiset Amfipoliin taistelussa. Tämän jälkeen kummatkin olivat valmiita rauhaan.


title: Nikiaan rauha

text: Neuvottelut käytiin Spartan kuninkaan Pleistoanaksin ja ateenalaisen Nikiaan johdolla. He päättivät, että palattaisiin sotaa edeltäneeseen tilaan. Ateena palauttaisi Spartalle valtaamansa Pyloksen ja Sfakterian. Ateena saisi kuitenkin pitää Nisaian ja luopuisi Plataiasta. Sparta vuorostaan luopuisi Amfipoliista. Ateena luovuttaisi myös ottamansa spartalaiset sotavangit.


title: Nikiaan rauha

text: Spartan liittolaiset Boiotia, Korintti, Elis ja Megara eivät kuitenkaan halunneet hyväksyä sopimusta. Lopulta sota jatkui, koska kumpikaan osapuoli ei ollut tyytyväinen ehtoihin.


title: Jeb Bush

text: John Ellis "Jeb" Bush (s. 11. helmikuuta 1953) on Floridan entinen republikaaninen kuvernööri. Jeb Bush on presidentti George H. W. Bushin poika ja George W. Bushin veli.


title: Jeb Bush

text: Jeb Bush syntyi Texasin Midlandissa, mutta muutti perheensä mukana kuusivuotiaana Houstoniin. Hän kävi sisäoppilaitoksen Massachusettsissa veljensä tavoin. Seitsemäntoistavuotiaana hän lähti Leóniin Meksikoon opettamaan englannin kieltä. Yliopistollisen arvosanan hän suoritti University of Texas at Austinissa pääalanaan Latinalaisen Amerikan tutkimus. Hän meni valmistumisensa jälkeen töihin Texas Commerce Bankin kansainväliselle osastolle. Sieltä hän siirtyi 1977 Venezuelan pääkaupunkiin Caracasiin pankkiiritoimintaa harjoittamaan.


title: Jeb Bush

text: Bush palasi Yhdysvaltoihin, jossa halusi tehdä talkoita isänsä valitsemiseksi republikaanisen puolueen presidenttiehdokkaaksi. Ronald Reagan voitti, ja George Bushista tuli kahdeksaksi vuodeksi varapresidentti. Hänen jälkeensä George Bush oli yhden kauden Yhdysvaltojen presidenttinä 1989–1993 ennen Bill Clintonia. Jeb Bush puolestaan siirtyi Miamiin Floridaan, jossa teki menestyvää tietokonebisnestä kuubalaisen emigrantin Armando Codinan kanssa.


title: Jeb Bush

text: Floridan kuvernööriksi Jeb Bush pyrki ensimmäisen kerran vuonna 1994, mutta hävisi vaalin demokraattien ehdokkaalle, vaikka saikin 49 prosenttia äänistä. Vuonna 1998 hän onnistui voittamaan vaalin ja vuonna 2002 hänet valittiin uudelleen. Hänen vaikutusvaltansa ja suosionsa etenkin amerikankuubalaisten keskuudessa on myös auttanut hänen veljeään George W. Bushia tämän voittaessa kiistellyt vuoden 2000 presidentinvaalit sekä Floridan osalta selkeässä voitossa vuoden 2004 vaaleissa.


title: Jeb Bush

text: Bush oli Yhdysvaltain vuoden 2016 presidentinvaaleissa republikaanien esivaaleissa ehdokkaana, mutta luopui helmikuussa 2016 kisasta kolmannen esivaalin jälkeen.


title: Jeb Bush

text: Jeb Bush ja Columba Garnica Gallo menivät naimisiin 23. helmikuuta 1974 ja parilla on kolme aikuista lasta, joista George P. Bush on myös aloittelemassa poliittista uraansa Texasin osavaltion tehtävissä.


title: Martín Demichelis

text: Martín Gastón Demichelis (s. 20. joulukuuta 1980 Justiniano Posse, Córdoba) on argentiinalainen entinen jalkapalloilija, pelipaikaltaan keskuspuolustaja.


title: Martín Demichelis

text: Demichelis voitti River Platessa Argentiinan Primera Divisiónin Apertura- ja Clausura-mestaruudet kaudella 1999–2000 sekä Clausura-mestaruuden kaudella 2001–2002. Hän siirtyi Bayern Müncheniin vuonna 2003, ja oli kautta aikojen ensimmäinen Bayern Müncheniä edustanut argentiinalainen. Hän pelasi Bayernissa kahdeksan kauden aikana 174 Bundesliiga-ottelua. Hän voitti Saksan-mestaruuden 2005, 2006, 2008 ja 2010, Saksan cupin 2005, 2006, 2008 ja 2010, Saksan liigacupin 2004 ja 2007 sekä DFL-Supercupin 2010. Mestarien liigassa hän oli toinen 2010.


title: Martín Demichelis

text: Demichelis siirtyi Malagaan tammikuussa 2011. Hän pelasi seurassa 84 Primera Divisiónin ottelua. Heinäkuussa 2013 hän siirtyi vapaalla siirrolla Atlético Madridiin, jossa ei kuitenkaan pelannut otteluakaan. Hän siirtyi viiden miljoonan euron siirtosummalla Manchester Cityyn elokuussa 2013. Hän voitti Valioliigan mestaruuden 2014 sekä Englannin liigacupin 2014 ja 2016. Demichelisin sopimusta ei jatkettu kauden 2015–2016 jälkeen ja hän jätti Manchester Cityn kesäkuussa 2016.


title: Martín Demichelis

text: Demichelis pelasi ensimmäisen A-maaottelunsa Argentiinan joukkueessa 2005. Hän pelasi MM-kilpailuissa viisi ottelua Etelä-Afrikassa 2010 ja kolme ottelua, myös tappioon päättyneen loppuottelun, Brasiliassa 2014. Hän kuului Argentiinan hopeajoukkueeseen myös Copa Américassa 2015.


title: Fernando Ribeiro

text: Fernando Ribeiro (s. 1974, Porto, Portugali) on portugalilainen runoilija ja muusikko, joka tunnetaan parhaiten metal -yhtye Moonspellin laulajana. Ribeiro opiskeli filosofiaa neljä vuotta Lissabonin yliopistossa. Ribeiro on laulanut vuodesta 1989 lähtien Moonspellissä, joka julkaisi ensimmäisen täysimittaisen albuminsa "Wolfheartin" vuonna 1995. Ribeiro kirjoittaa kaikki Moonspellin sanoitukset. Hän on myös julkaissut kolme runokirjaa, "Como Escavar um Abismo" (2001), "As Feridas Essenciais" (2004) ja "Diálogo de Vultos" (2007).


title: Fernando Ribeiro

text: Ribeiron puoliso on portugalilainen laulaja Sónia Tavares (s. 1977). Heillä on yhteinen lapsi


title: Ginga eiyū densetsu

text: Ginga eiyū densetsu (銀河英雄伝説) on japanilainen science fiction -anime. Se perustuu Yoshiki Tanakan 1980- ja 1990-luvuilla kirjoittamaan romaanisarjaan. Romaaneista on myös tehty sarjakuva. Tyyliltään sarja on eeppinen avaruusooppera.


title: Ginga eiyū densetsu

text: Sarjan tapahtumat sijoittuvat 35. vuosisadalle, jossa Galaktinen imperiumi ja Vapaiden planeettojen allianssi taistelevat Linnunradan herruudesta. Tarina kertoo etupäässä kahdesta nerokkaasta amiraalista, imperiumin Reinhard von Lohengrammista ja alianssin Yang Wen-listä.


title: Ginga eiyū densetsu

text: Sarjaa tehtiin aluksi 110 25-minuuttista osaa. Niitä julkaistiin vuosina 1988–1997. Osat julkaistiin aluksi suoraan videolle, vaikka ne näytettiinkin myöhemmin televisiossa. Tämän jälkeen on myös tehty kolme elokuvaa ja kaksikautinen spinoff-sarja.


title: Linnut (elokuva)

text: Linnut ("The Birds") on Alfred Hitchcockin ohjaama yhdysvaltalainen kauhutrillerielokuva vuodelta 1963. Se perustuu Daphne du Maurierin samannimiseen novelliin.


title: Linnut (elokuva)

text: Hitchcock esiintyy elokuvan alussa kävelemällä kahden koiran kanssa ulos eläinkaupasta.


title: Linnut (elokuva)

text: Elokuvassa ei ole lainkaan lisättyä taustamusiikkia.


title: Linnut (elokuva)

text: Seurapiirikaunotar Melanie Daniels saapuu vierailulle rannikkokaupunkiin yllättääkseen lakimies Mitchell "Mitch" Brennerin, johon oli tutustunut samana päivänä. Daniels myös lahjoittaa Brennerin pikkusiskolle rakkauspapukaijoja. Yhtäkkiä seudun linnut alkavat parveilla ja hyökkäillä ihmisten kimppuun.


title: Lipas

text: Lipas on aseen ammusten piippuun syöttämiseen, säilyttämiseen ja kuljettamiseen käytettävä, irrotettavissa sekä vaihdettavissa oleva osa. Lippaiden kapasiteetti vaihtelee muutamasta ammuksesta yli sataan, tavallisesti 6-30. Lippaan osat ovat runko, jousi, syöttösilta, lippaan huulet ja lippaan pohja.


title: Lipas

text: Lippaita on kahta päätyyppiä:


title: Lipas

text: Tankolippaitten tavallisimmat tyypit ovat yksirivinen lipas, jossa patruunat ovat päällekkäin yhdessä rivissä ja kaksirivinen lipas, jossa patruunat ovat limittäin kahdessa rivissä.Yhtä asetta kohti voi olla useampia "vaihtolippaita". Jos lipas ei ole irrotettavissa aseesta ja vaihdettavissa välittömästi toiseen, kutsutaan syöttölaitetta "makasiiniksi" tai "kiintomakasiiniksi".


title: Kalaöljy

text: Kalaöljy ("Piscis oleum") on rasvaisten kalojen lihasta saatavaa öljyä. Sitä käytetään ravintolisänä sen sisältämien omega-3-rasvahappojen vuoksi.


title: Kalaöljy

text: Tuore kalan lihaöljy sisältää 10–30 % omega-3-sarjan rasvahappoja, joista tärkeimpinä eikosapentaeenihappo (EPA) ja dokosaheksaeenihappo (DHA), sekä pieniä määriä muita tyydyttyneitä ja tyydyttymättömiä rasvahappoja. Kalaöljyä käytetäänkin näiden rasvahappojen lähteenä ravintolisävalmisteissa, joita varten öljy yleensä väkevöidään sisältämään 30–70 % omega-3-rasvahappoja. Kalaöljy ei sisällä vitamiineja.


title: Kalaöljy

text: Kalaöljyä, etenkään kalanmaksaöljyä, ei pidetä erityisen hyvänmakuisena, mutta kapselina nautittaessa maku ei juuri maistu.


title: Kalaöljy

text: Kalaöljyn on todettu vähentävän psyykkisten sairauksien riskiä.


title: Kalaöljy

text: Gissi (italialainen tutkimus, jossa oli 11 000 osanottajaa) osoitti merellisten omega-3-rasvahappojen tehon.


title: Kalaöljy

text: Kalaöljyä suositellaan nykyisin osaksi ruokavaliota, koska ihmisen elimistö ei pysty valmistamaan riittävästi kaikkia omega-3-rasvahappoja. Rasvaista kalaa tulisi syödä vähintään 150 grammaa vuorokaudessa.


title: Kalaöljy

text: Suomalaisten ravitsemussuositusten mukaan omega-3-rasvahappojen osuus ravinnon kokonaisenergiasta tulisi olla 1 % eli noin 2 grammaa vuorokaudessa. Tämä vastaa noin 150 grammaa rasvaista kalaa vuorokaudessa. Suomen Sydänliiton mukaan EPA- ja DHA-rasvahappoja tulisi 2000 kcal päiväkulutuksella saada vähintään 200 milligrammaa vuorokaudessa, ja alfalinoleenihappoja 2000 milligramma vuorokaudessa. Sydäntautipotilaiden ja riskiryhmiin kuuluvien tulisi saada EPA- ja DHA-rasvahappoja gramma vuorokaudessa.


title: Kalaöljy

text: Pohjoismaiset terveysviranomaiset suosittelevat 1–2 grammaa omega-3-rasvahappoja päivässä puutostautien ehkäisemiseksi. EFSA (European Food Safety Authority) suosittelee 2–4 grammaa EPA:a+DHA:ta päivässä veren normaalin trig-lyseridipitoisuuden ja 3 grammaa EPA+DHA:a päivässä normaalin verenpaineen ylläpitämiseksi.


title: Kalaöljy

text: Omega-3-rasvahappoja ja ruoasta saatuja kalaöljyjä pidetään terveellisinä. Kapseleina kalaöljyä suositellaan kuitenkin vain niille sepelvaltimotautipotilaille, jotka eivät syö kalaa. Tutkimusten mukaan on kyseenalaista, ovatko kapselit suositeltavia heillekään. Kalaöljykapselit voivat lisätä pahaa LDL-kolesterolia sekä suurilla annoksilla heikentää veren hyytymistä ja nostaa paastoveren sokeripitoisuutta.


title: Jean-Pierre Jeunet

text: Jean-Pierre Jeunet (s. 3. syyskuuta 1953 Roanne, Loire, Ranska) on ranskalainen elokuvaohjaaja.


title: Jean-Pierre Jeunet

text: Jeunet osti ensimmäisen kameransa 17-vuotiaana, ja opiskellessaan animaatiota Cinémation Studiosissa hän teki sillä lyhytelokuvia. Hän tutustui suunnittelija, sarjakuvataiteilija Marc Caroon, josta tuli hänen pitkäaikainen yhteistyökumppaninsa ja apulaisohjaajansa.


title: Jean-Pierre Jeunet

text: Jeunet ja Caro ohjasivat yhdessä palkittuja animaatioita. Kaksikon ensimmäinen live action -elokuva oli "Le Bunker de la dernière rafale" (1981), joka oli lyhytelokuva sotilaista karussa futuristisessa maailmassa. Jeunet on ohjannut myös mainoksia ja musiikkivideoita.


title: Jean-Pierre Jeunet

text: Jeunet'n ja Caron ensimmäinen pitkä elokuva oli musta komedia "Delicatessen – herkuttelijoiden yö" (1991), jonka tapahtumat sijoittuvat nälänhädästä kärsivään maailmanlopun jälkeiseen maailmaan.


title: Jean-Pierre Jeunet

text: Seuraavaksi valmistui synkkä ja moniulotteinen fantasiaelokuva "Kadonneiden lasten kaupunki" ("La Cité des enfants perdus", 1995), joka kertoo tiedemiehestä, joka sieppaa lapsia varastaakseen näiden unet. Elokuvan menestys toi Jeunet'lle kutsun Yhdysvaltoihin ohjaamaan "Alien"-elokuvasarjan neljättä osaa "Alien – ylösnousemus". Myös Caro työskenteli hankkeessa taiteellisena suunnittelijana. Kriitikot eivät arvostaneet elokuvaa, mutta se menestyi taloudellisesti hyvin.


title: Jean-Pierre Jeunet

text: Jeunet palasi kotimaahansa. Toimittuaan Hollywood-elokuvan ohjaajana hänellä oli vapaat kädet seuraavan elokuvan "Amélien" ("Le fabuleux destin d'Amélie Poulain", 2001) suhteen, jossa pääosaa näytteli Audrey Tautou. Elokuva on hänen aiempia teoksiaan kevyempi ja romanttisempi. Se kertoo nuoresta naisesta, joka huomaa tulevansa onnelliseksi tekemällä hyvää, mutta ei onnistu löytämään itselleen rakkautta. "Amélie" oli menestys eri puolilla maailmaa niin lipputulojen kuin arvosteluiden suhteen. Elokuva oli ehdokkaana viidessä Oscar-palkintosarjassa.


title: Jean-Pierre Jeunet

text: Vuonna 2004 ensi-iltansa sai ensimmäisen maailmansodan aikaan sijoittuva "Pitkät kihlajaiset" ("Un long dimanche de fiançailles"), joka perustuu Sébastien Japrisot'n romaaniin. Kyseessä oli Jeunet'n toinen yhteistyö Tautoun kanssa, joka esitti elokuvassa rintamalla kadonnutta rakastettuaan etsivää Mathildéa.


title: Kivikukkaro

text: Kivikukkaro on Turun Yliopistonkadulla sijaitseva liikerakennus, joka valmistui kesällä 1975 Turun Työväen Säästöpankin pääkonttoriksi. 1990-luvun alun pankkikriisin jälkeen kiinteistön suurin käyttäjä oli marraskuuhun 2016 asti Anttila-tavaratalo. Toukokuussa 2017 Anttilan entisiin tiloihin avattiin Tokmanni-tavaratalo.


title: Kivikukkaro

text: Kivikukkarossa on kolme maanpäällistä kerrosta sekä yksi maanalainen myymäläkerros. Kellarikerroksessa toimii ruokakauppa K-Supermarket, ja katutasossa toimii ravintola Woolshed. Rakennuksen yhteydessä toimii yli 200-paikkainen Q-Parkin operoima paikoitushalli.


title: Kivikukkaro

text: Liikerakennuksen osoite on Yliopistonkatu 29 b.


title: Kivikukkaro

text: Alkujaan Turun Työväen Säästöpankin pääkonttoriksi rakennettu Kivikukkaro valmistui kesäkuussa 1975 Aarne Ehojoen arkkitehtitoimiston suunnittelemana ja Urakoitsijat Oy:n rakennuttamana työväensäästöpankin entisen pääkonttorin viereen. Rakennuksen julkisivut ovat Lapin marmoria, ja valmistuessaan sen kokonaispinta-ala oli 10 000 neliömetriä ja kokonaistilavuus autohalleineen 70 000 kuutiometriä. Kiinteistön nimeksi valittiin Kivikukkaro yleisellä nimikilpailulla, johon tuli noin 4 500 ehdotusta.


title: Kivikukkaro

text: Kivikukkaron valmistuttua siihen asettuivat myös naistenvaateliikkeet Kaunotar ja Maria sekä miestenvaateliike Laakso. Toisessa kerroksessa toimi 1970-luvun puolivälistä 1980-luvulle Taurus-niminen ruokaravintola. Ylemmissä kerroksissa toimi alkuvuosina vuokralla Turun työvoimapiiri. Turun Työväen Säästöpankki lopetettiin Suomen 1990-luvun alun laman ja pankkikriisin tuloksena.


title: Kivikukkaro

text: Ennen Anttilan avaamista Kivikukkaroon Turun Anttila sijaitsi Brahenkadulla.


title: Kivikukkaro

text: Vuosina 1999–2000 kellarikerrokseen rakennettiin tilat K-supermarketille ja kolme maanpäällistä kerrosta kunnostettiin Anttilan käyttöön, kun taas katutasossa aloitti Carrols-hampurilaisravintola (ravintola muuttui Hesburgeriksi Hesburgerin ostettua Carrolsin). Entinen vaikeakäyttöinen pysäköintihalli korvautui uudella, yli 200-paikkaisella maan alla sijaitsevalla pysäköintihallilla.


title: Kivikukkaro

text: Ullakkokerroksen toimistotiloja ja teknisiä tiloja laajennettiin ja muutettiin vuosina 2000–2001. Rakennuksen toisessa kerroksessa on aiemmin toiminut myös Suomalaisen kirjakaupan myymälä, mutta ketjun avattua uuden suurmyymälän Hansakorttelissa Kivikukkaron myymälä lopetettiin.


title: Kivikukkaro

text: Syyskuusta 2014 toukokuuhun 2016 Anttilan tilat olivat tyhjillään, eikä Turussa toiminut silloin Anttilaa. Anttilan entinen omistaja Kesko sulki Kivikukkaron Anttilan taloudellisista syistä. Vuonna 2015 myös rakennuksen katutasossa toiminut Hesburger-pikaruokaravintola lopetettiin.


title: Kivikukkaro

text: 19. toukokuuta 2016 Anttila avattiin uudelleen Kivikukkaroon, tosin vain ensimmäiseen ja toiseen kerrokseen. Samoihin aikoihin Hesburgerin paikalle avattiin Woolshed-ravintola.


title: Kivikukkaro

text: 19. heinäkuuta 2016 Anttila asetettiin konkurssiin. Konkurssipesä myi varastoa ja käyttöomaisuutta pois ensin Kivikukkaron kahdessa kerroksessa ja sitten vain katutasossa. Myynti lopetettiin 19. marraskuuta 2016. Kivikukkaron Anttila oli ketjun kolmanneksi viimeisenä suljettu tavaratalo.


title: Satelliittipaikannus

text: Satelliittipaikannus tarkoittaa paikanmääritystä paikallisen tai globaalin kattavuuden satelliittijärjestelmän avulla. Globaalista satelliittipaikannusjärjestelmästä käytetään lyhennettä GNSS ("Global Navigation Satellite System").


title: Satelliittipaikannus

text: Ensimmäinen satelliittipaikannusjärjestelmä oli Yhdysvaltain laivaston Transit-satelliittijärjestelmä, jonka ensimmäinen satelliitti laukaistiin avaruuteen vuonna 1959. Transitin kehityksen aikana hanke tunnettiin nimellä NNSS (Navy Navigation Satellite System): Se koostui matalilla polaariradoilla (1075 km) liikkuvista satelliiteista. Sen tarkoitus oli vähentää Yhdysvaltain laivaston ydinsukellusveneiden Pohjoisen jäämeren pinnalla oloaikaa, jota tarvittiin sukellusveneen oman paikan määritykseen, joka oli usein hankalaa pilvien peittäessä tähdet. Navigaatiojärjestelmän avulla sukellusveneen tarvitsi nousta vain osittain pinnalle s.e. vastaanottoantenni sai signaalin satelliiteista. Järjestelmä käytti doppler-menetelmää. Se on nyt käytöstä poistettu. Vastaavat Neuvostoliiton navigaatiojärjestelmät oli Tsikada ja Parus, joka toimii edelleen.


title: Satelliittipaikannus

text: Seuraavan sukupolven Yhdysvalloissa toteutettu navigaatiosatelliittijärjestelmä oli kokeellinen Timation, joka tuli sotilaallisen käytön lisäksi jo mm. huviveneilyn käyttöön. 1980-luvulla kehitetyt Yhdysvaltojen GPS ja Neuvostoliiton GLONASS toivat satelliittipaikannuksen laajaan käyttöön. Venäjän GLONASS on edelleen lähinnä julkisen sektorin käytössä Venäjällä ja merenkulun käytössä globaalisti GPS:ää tukevana paikantimena. GPS:n käyttö on laajentunut liikenteestä matkapuhelimiin ja on selvä markkinajohtaja maailmassa.


title: Satelliittipaikannus

text: Nykyiset järjestelmät ovat


title: Satelliittipaikannus

text: Navstar-GPS:n tarkkuus on siviilikäytössä vaakasuunnassa muutama metri. Korkeussuunnassa tarkkuus on n. 2–3 kertaa heikompi. 1. toukokuuta 2000 asti Yhdysvaltojen puolustusministeriö heikensi tahallisesti satelliittien siviilikäyttäjiin lähettämät rataelementit ja kellon käyntitiedot ("Selective Availability", SA), jota ennen siviilikäyttöön suunnattujen GPS-laitteiden tarkkuus oli vaakasuunnassa 100 metriä ja korkeussuunnassa 156 metriä. Paikannusvirhettä tuovat satelliittien rata- ja kellovirhe, ilmakehä, monitieheijastuminen, satelliittigeometria, paikantimen virheet, tahallinen häirintä ja käyttäjän virheet. Moniin tarkoituksiin metrien epätarkkuus on liian suuri, autopaikantimissa ja matkapuhelimen paikantimissa virhe on siedettävä. Paikannustarkkuutta on 1980-luvulta lähtien pyritty lisäämään, mutta tämä vaatii maa-asemien määrän lisäämistä ja paikannuksen virheenkorjausviestin lähettämistä joko tietoliikennesatelliittien tai maapäällisen tietoliikenneverkon kautta. Sisätilapaikannus, joka ei GPS:llä ole mahdollista, vaatisi vielä suurempia investointeja.


title: Satelliittipaikannus

text: Differentiaalinen GPS kehitettiin SA-häirinnän aiheuttaman epätarkkuuden poistamiseen muun muassa merenkulkijoiden tarpeisiin. Kun SA-häirintä (poistui 2000-luvun alussa) oli päällä, paikannustarkkuus oli 100 metrin paikkeilla, mikä ei taannut järin turvallista merenkulkua. Sumuinen sää ja kapea väylä olisivat voineet olla tuhoisa yhdistelmä. Uusi tukiasema, nk. referenssiasema, jonka sijainti oli tarkkaan tiedossa, laski SA-häirinnän aiheuttaman virheen kuuntelemalla satelliittien lähettämää dataa sekä vertaamalla sitä omaan tarkkaan paikkaansa. Näin saatiin laskettua virheen suuruus. Asemia jouduttiin kuitenkin perustamaan useita, sillä virheen suuruus vaihtelee eri paikoissa maapalloa. Esimerkiksi Itämeren alueella liikuttaessa on eri paikoissa käytettävä muutamaa eri referenssiasemaa. Kun kaksi tukiasemaa on kantoetäisyydellä, vastaanotin ei välttämättä tiedä kumpaa lähetystä tulisi kuunnella. Tällöin saattaa signaali jäädä kokonaan saamatta, ja DGPS-vastaanotin ilmoittaa, että paikkakoordinaatit eivät ole saatavilla. Itämerellä tällainen paikka löytyy likipitäen Gotlannin pohjoiskärjen kohdalla.


title: Satelliittipaikannus

text: Järjestelmän hyviin puoliin lukeutuu korjaustiedon lähetys radioteitse paikallisesti, vaikkakin usein maksullisesti, koska DGPS-tukiasemia ylläpitävät kolmannet osapuolet. Valtakunnallisten radioasemien RDS-kanavalta voi kuunnella korjaustietoa Digita Oy:n Fokus-palvelusta, jolloin paikannuksessa päästään parin metrin tarkkuuteen. Merenkulkulaitokselta palvelun saa ilmaiseksi rannikkoalueiden vesillä liikkuessaan. Vaikka SA-häirintä onkin poistettu, auttaa DGPS-järjestelmä ilmakehän aiheuttamien häiriöiden korjaamisessa.


title: Satelliittipaikannus

text: DGPS:n ja GPS:n ohella on olemassa vielä yksi, entistäkin tarkempi tapa paikantaa: relatiivinen GPS. Se perustuu vähintään kahteen samanaikaisesti mittaavaan laitteeseen, joilla koordinaattierot pisteiden välillä määritellään. Maanmittauksessa relatiivinen GPS on hyödyllinen menetelmä.


title: Satelliittipaikannus

text: Assisted GPS (A-GPS) eli avustettu GPS kattaa alleen monenlaisia eri tekniikoita.


title: Satelliittipaikannus

text: Vastaanottimien herkkyyden ja toimintanopeuden parantuminen A-GPS:n myötä on johtanut siihen, että jopa sisätiloissa nopeasti toimivia GPS -vastaanottimia on kyetty rakentamaan matkapuhelimiin, joissa on jouduttu tekemään kompromisseja GPS-antennin, virrankulutuksen ja koon suhteen. Samoin A-GPS on auttanut merkittävästi erilaisten henkilö- ja eläinpaikantimien toimintaa.


title: Satelliittipaikannus

text: Reaaliaikainen kinemaattinen mittaus on käytetyin GPS-mittausmenetelmä maanmittauksessa. Se perustuu toisen GPS-vastaanottimen käyttöön ensimmäisen vastaanottimen kanssa. Koska toisen GPS-vastaanottimen paikka on tarkasti tiedossa, voi ensimmäinen vastaanotin verrata satelliiteista saamaansa tietoa varmasti tunnetun toisen vastaanottimen paikkaan, jolloin mittaustarkkuus voi parantua senttimetreihin.


title: Satelliittipaikannus

text: VRS-mittauksessa toista vastaanotinta ei viedä enää tukiasemaksi maastoon, vaan tukiaseman virtuaalinen paikka lasketaan kiinteiden tukiasemien mittausten perusteella ja tieto välitetään VRS-laskentakeskuksesta vastaanottimeen satelliitista saaman tiedon tueksi, jolloin korjaukset tehden tulee mittauksesta tarkka. Suomessa kiinteiden tukiasemien verkko virtuaaliasemien määrittämiseksi on Maanmittauslaitoksella ja Geotrim Oy:llä.


title: Satelliittipaikannus

text: Yhdysvalloissa, Kanadassa ja Meksikossa käytetään GPS-mittauksien tarkkuuden parantamiseksi WAAS-tukijärjestelmää. EU kehittää Eurocontrolin kanssa vastaavan järjestelmän EU:n alueelle. Sen nimi on EGNOS ja se siirtyi operatiiviseen käyttöön vuonna 2009, muttei vielä esim. ilmailukäyttöön.. Vastaavat järjestelmä on rakenteilla vuonna 2011 Japanissa (QZSS ja MSAS) ja otettu vuonna 2009 käyttöön Intiassa (GAGAN).


title: Satelliittipaikannus

text: Ilmailukäyttö on luonut GPS:n paikallisia tarkennusjärjestelmiä


title: Satelliittipaikannus

text: Merenkulun käyttöön on rakennettu rannikoilla tarkentavia järjestelmiä, joita on laajennettu usein sisämaahan


title: Satelliittipaikannus

text: Transit oli tehty sukellusveneille. Sille syntyi 1970-luvulla siviilikäyttöä veneilyssä, veneily toimi myös 1980-luvulla GPS:n koemarkkinana ja sovellutuskehityksen arviointikeinona.


title: Satelliittipaikannus

text: GSP:n sotilaallinen käyttö on laajentunut jalkaväkisotilainen suunnistukseen ja tarkkuuspommituksiin. Ohjusaseistus yleensä perustuu itsenäiseen paikannukseen. Yhdysvalloissa on luotu käsite "Navigation Warfare", jossa 2000-luvulla pyritään löytämään kaikissa oloissa toimiva paikannustapa ("robust navigation").


title: Satelliittipaikannus

text: Merenkulku ja ilmailu ovat sodankäynnin lisäksi olleet niin vahvojen tarpeiden aloja, että ovat voineet vaatia satelliittipaikannuksen mittavia investointeja tarpeisiinsa. Osasyynä on toisen maailmansodan aikana synnytettyjen radiotaajuisten paikannusjärjestelmien, joiden maa-asemien määrä nousi 1950- ja 1960-luvuilla paljon, uusimistarpeet. Satelliittipaikannus voi lisäksi olla jatkossa joustavammin muuntuva uusiin tarpeisiin kuin muiden järjestelmien kymmenien tuhansien maa-asemien uudistaminen ja ylläpito.


title: Satelliittipaikannus

text: Siviilikäyttö on kasvanut hyvin voimakkaasti ja on voimakkain ajuri alan kehityksessä 2000-luvulla. Vasta GPS:n käyttöönotto toi paikantimet laajempaan käyttöön. 1990-luvun puolivälistä eteenpäin satelliittipaikannuslaitteet ovat tulleet yleiseen käyttöön. TomTom teki läpimurron ajoneuvopaikannuksessa - vuonna 2009 autopaikantimia saa alle sadalla eurolla, kun 1990-luvulla autotehtaiden omat paikantimet maksoivat tuhansia euroja.